**Οδηγός Ερωτήσεων – Απαντήσεων**

**σχετικά με το Πρόγραμμα επιδότησης επαγγελματικών και επιχειρηματικών οφειλών «Γέφυρα ΙΙ»**

**ΥΠΟΥΡΓΕΙΟ ΟΙΚΟΝΟΜΙΚΩΝ**

**Ειδική Γραμματεία Διαχείρισης Ιδιωτικού Χρέους**

# ΠΕΔΙΟ ΕΦΑΡΜΟΓΗΣ– ΠΡΟΫΠΟΘΕΣΕΙΣ ΕΠΙΛΕΞΙΜΟΤΗΤΑΣ

Με το νέο Πρόγραμμα «ΓΕΦΥΡΑ ΙΙ» το Ελληνικό Δημόσιο καλείται να καταβάλει συνεισφορά κατά την αποπληρωμή των δόσεων όλων των επιχειρηματικών και επαγγελματικών οφειλών προς χρηματοδοτικούς φορείς (πιστωτικά ιδρύματα, τράπεζες, εταιρείες παροχής πιστώσεων κλπ), για τις οποίες ευθύνονται ενεργά νομικά πρόσωπα καθώς και φυσικά πρόσωπα που είναι ελεύθεροι επαγγελματίες, επιτηδευματίες ή ακόμα και εταίροι και έχουν πληγεί από την υγειονομική κρίση λόγω της πανδημίας του κορωνοϊού COVID-19. Η συνεισφορά αφορά την αποπληρωμή των πάσης φύσεως επιχειρηματικών ή επαγγελματικών οφειλών λ.χ. οφειλών από επαγγελματικά/επιχειρηματικά δάνεια, από συμβάσεις leasing (χρηματοδοτικές μισθώσεις) ή από άλλα συναφή προϊόντα επιχειρηματικής χρηματοδότησης. Το χρονικό διάστημα της συνεισφοράς δεν μπορεί να ξεπερνάει τους οκτώ (8) μήνες.

* 1. **Ποια πρόσωπα είναι επιλέξιμα;**

Επιλέξιμα πρόσωπα κατά την εφαρμογή του Προγράμματος «ΓΕΦΥΡΑ ΙΙ» είναι:

* Ενεργά νομικά πρόσωπα, τα οποία συνιστούν μικρή, πολύ μικρή ή μεσαία επιχείρηση, εξαιρούμενων των χρηματοπιστωτικών οργανισμών.
* Φυσικά πρόσωπα που είναι ενεργοί ελεύθεροι επαγγελματίες ή επιτηδευματίες ή εταίροι προσωπικών (π.χ. ΟΕ ή ΕΕ) ή κεφαλαιουχικών εταιρειών (π.χ. ΙΚΕ, ΕΠΕ).

εφόσον έχουν αποδεδειγμένα πληγεί και για τον λόγο αυτό ενταχθεί στα έκτακτα μέτρα προστασίας από τον κίνδυνο περαιτέρω διασποράς του κορωνοϊού COVID-19 (βλ. ερώτηση 1.2.).

(άρθρο 64§2 του ν. 4790/2021)

Η κατηγορία των πολύ μικρών, μικρών και μεσαίων επιχειρήσεων («ΜΜΕ») αποτελείται από επιχειρήσεις που απασχολούν λιγότερους από 250 εργαζομένους και των οποίων ο ετήσιος κύκλος εργασιών δεν υπερβαίνει τα 50 εκατ. ευρώ και/ή το σύνολο του ετήσιου ισολογισμού δεν υπερβαίνει τα 43 εκατ. ευρώ.

Στην κατηγορία των ΜΜΕ, ως μικρή επιχείρηση ορίζεται η επιχείρηση η οποία απασχολεί λιγότερους από 50 εργαζομένους και της οποίας ο ετήσιος κύκλος εργασιών και/ή το σύνολο του ετήσιου ισολογισμού δεν υπερβαίνει τα 10 εκατ. ευρώ.

Στην κατηγορία των ΜΜΕ, ως πολύ μικρή επιχείρηση ορίζεται η επιχείρηση η οποία απασχολεί λιγότερους από 10 εργαζομένους και της οποίας ο ετήσιος κύκλος εργασιών και/ή το σύνολο του ετήσιου ισολογισμού δεν υπερβαίνει τα 2 εκατ. ευρώ.

(Παράρτημα Ι Κανονισμού (ΕΕ) αριθ. 651/2014)

Στο πλαίσιο του προγράμματος, επιδοτούνται και εταιρείες που εμφανίζουν τζίρο, αλλά δεν απασχολούν προσωπικό, εντάσσονται δε, στο πρόγραμμα επιδότησης, στην κατηγορία που ανταποκρίνεται στο τζίρο τους. Για παράδειγμα, εταιρεία, που δεν απασχολεί προσωπικό και της οποίας ο ετήσιος κύκλος εργασιών ή το σύνολο του ετήσιου ισολογισμού δεν υπερβαίνει τα δύο εκατομμύρια ευρώ (2.000.000 ευρώ) θα πρέπει να πληροί τα κριτήρια των «πολύ μικρών επιχειρήσεων» (δηλ. αυτών που απασχολούν από 1 έως 9 άτομα προσωπικό), όπως αυτά ορίζονται στο νόμο, προκειμένου να επιδοτηθεί στο πλαίσιο του προγράμματος.

* 1. **Ποιοι θεωρούνται οικονομικά πληγέντες από τον κορωνοϊό;**

Οικονομικά πληγέντες από τον κορωνοϊό, θεωρούνται:

α) Νομικά πρόσωπα και επιχειρήσεις, συμπεριλαμβανομένων των ατομικών επιχειρήσεων, οι οποίοι χαρακτηρίστηκαν ως πληττόμενοι, βάσει του Κωδικού Αριθμού Δραστηριότητάς (ΚΑΔ) τους, σύμφωνα με υπουργικές αποφάσεις που έχουν εκδοθεί ή θα εκδοθούν μέχρι την 9.5.2021 και των οποίων τα έσοδα του ημερολογιακού έτους 2020 παρουσίασαν μείωση ίση ή μεγαλύτερη του είκοσι τοις εκατό (20%), σε σχέση με το αντίστοιχα έσοδα του ημερολογιακού έτους 2019, όπως αυτό προκύπτει από τις περιοδικές δηλώσεις Φ.Π.Α.. Εάν

οι ανωτέρω δεν υπόκεινται σε Φ.Π.Α., η μείωση πρέπει να προκύπτει από τα στοιχεία που

υποβάλλονται στη Φορολογική Διοίκηση.

β) Ελεύθεροι επαγγελματίες ή φυσικά πρόσωπα που ασκούν ατομική επιχειρηματική δραστηριότητα και δεν διαθέτουν εργαζομένους, οι οποίοι χαρακτηρίστηκαν ως πληττόμενοι, βάσει του Κωδικού Αριθμού Δραστηριότητάς (ΚΑΔ) τους, σύμφωνα με υπουργικές αποφάσεις που έχουν εκδοθεί ή θα εκδοθούν μέχρι την 9.5.2021 και των οποίων τα έσοδα του ημερολογιακού έτους 2020 παρουσίασαν μείωση ίση ή μεγαλύτερη του είκοσι τοις εκατό (20%), σε σχέση με το ημερολογιακό έτος 2019, όπως αυτό προκύπτει από τις περιοδικές δηλώσεις Φ.Π.Α.. Εάν οι ανωτέρω δεν υπόκεινται σε Φ.Π.Α., η μείωση πρέπει να προκύπτει από τα στοιχεία που υποβάλλονται στη Φορολογική Διοίκηση.

γ) Νομικά πρόσωπα ή επιχειρήσεις που έχουν ως αντικείμενο την εκμετάλλευση ακινήτων, που έλαβαν μειωμένο μίσθωμα, σύμφωνα με υπουργικές αποφάσεις που έχουν εκδοθεί ή θα εκδοθούν μέχρι την 9.5.2021 και των οποίων τα έσοδα του ημερολογιακού έτους 2020 παρουσίασαν μείωση ίση ή μεγαλύτερη του είκοσι τοις εκατό (20%), σε σχέση με τα αντίστοιχα έσοδα του ημερολογιακού έτους 2019, όπως αυτό προκύπτει από τις περιοδικές δηλώσεις Φ.Π.Α.. Εάν οι ανωτέρω δεν υπόκεινται σε Φ.Π.Α., η μείωση πρέπει να προκύπτει από τα υποβαλλόμενα στοιχεία στη Φορολογική Διοίκηση.

δ) Εταίροι προσωπικών ή κεφαλαιουχικών εταιρειών, των οποίων η λειτουργία έχει ανασταλεί υποχρεωτικά ή οι οποίες χαρακτηρίστηκαν ως πληττόμενες, βάσει του Κωδικού

Αριθμού Δραστηριότητάς (ΚΑΔ) τους, σύμφωνα με υπουργικές αποφάσεις που έχουν εκδοθεί ή θα εκδοθούν μέχρι την 9.5.2021 και εφόσον τα έσοδα της εταιρίας και τα δικά τους έσοδα του ημερολογιακού έτους 2020 παρουσίασαν μείωση ίση ή μεγαλύτερη του είκοσι τοις εκατό (20%), σε σχέση με τα αντίστοιχα έσοδα του ημερολογιακού έτους 2019, όπως αυτό προκύπτει από τις περιοδικές δηλώσεις Φ.Π.Α.. Εάν οι ανωτέρω δεν υπόκεινται σε Φ.Π.Α., η μείωση πρέπει να προκύπτει από τα υποβαλλόμενα στοιχεία στη Φορολογική Διοίκηση.

ε) Δικαιούχοι ή λήπτες της ενίσχυσης με τη μορφή της επιστρεπτέας προκαταβολής, σύμφωνα με υπουργικές αποφάσεις που έχουν εκδοθεί ή θα εκδοθούν μέχρι την 9.5.2021 και των οποίων τα έσοδα του ημερολογιακού έτους 2020 παρουσίασαν μείωση ίση ή μεγαλύτερη του είκοσι τοις εκατό (20%), σε σχέση με το αντίστοιχα έσοδα του ημερολογιακού έτους 2019, όπως αυτό προκύπτει από τις περιοδικές δηλώσεις Φ.Π.Α. Εάν οι ανωτέρω δεν υπόκεινται σε Φ.Π.Α., η μείωση πρέπει να προκύπτει από τα υποβαλλόμενα στοιχεία στη Φορολογική Διοίκηση.

στ) Νομικά πρόσωπα και επιχειρήσεις, συμπεριλαμβανομένων των ατομικών επιχειρήσεων

– εργοδοτών του ιδιωτικού τομέα που έχουν εντάξει εργαζομένους τους στις ρυθμίσεις της

υπ. αρ. οικ.23103/478/2020 (Β’ 2274) κοινής απόφασης των Υπουργών Οικονομικών, Ανάπτυξης και Επενδύσεων και Εργασίας και Κοινωνικών Υποθέσεων (Μηχανισμός «Συνεργασία») μέχρι την 9.5.2021 και των οποίων τα έσοδα του ημερολογιακού έτους 2020 παρουσίασαν μείωση ίση ή μεγαλύτερη του είκοσι τοις εκατό (20%), σε σχέση με το αντίστοιχα έσοδα του ημερολογιακού έτους 2019, όπως αυτό προκύπτει από τις περιοδικές δηλώσεις Φ.Π.Α.. Εάν οι ανωτέρω δεν υπόκεινται σε Φ.Π.Α., η μείωση πρέπει να προκύπτει από τα υποβαλλόμενα στοιχεία στη Φορολογική Διοίκηση.

(άρθρο 64§3, άρθρο 68§1 του ν. 4790/2021)

* 1. **Ποιες είναι οι τρείς (3) κατηγορίες οφειλών που ορίζει το Πρόγραμμα και τι ισχύει για την καθεμία;**

Υπάρχουν τρείς (3) κατηγορίες επιχειρηματικών ή επαγγελματικών οφειλών, όπως ήταν χαρακτηρισμένες κατά την 31.12.2020:

* ΚΑΤΗΓΟΡΙΑ Α: Εξυπηρετούμενες οφειλές ή με καθυστέρηση έως 90 ημέρες
* ΚΑΤΗΓΟΡΙΑ Β: Μη εξυπηρετούμενες οφειλές με καθυστέρηση άνω των 90 ημερών
* ΚΑΤΗΓΟΡΙΑ Γ: Μη εξυπηρετούμενες οφειλές με καθυστέρηση άνω των 90 ημερών, οι συμβάσεις των οποίων έχουν καταγγελθεί μετά τις 31/12/2018.

Ο χαρακτηρισμός των οφειλών και η επιλεξιμότητα του αιτούντος με βάση τις τρείς (3) ανωτέρω κατηγορίες δανείων γίνεται ανά πιστωτή.

(άρθρο 64§4 του ν. 4790/2021)

* 1. **Ποιες προϋποθέσεις πρέπει να πληρούνται για εξυπηρετούμενες οφειλές ή οφειλές που παρουσιάζουν καθυστέρηση μέχρι 90 ημέρες κατά την 31.12.2020 (Κατηγορία Α);**

Εφόσον πρόκειται για εξυπηρετούμενες οφειλές ή οφειλές που παρουσίαζαν καθυστέρηση μέχρι ενενήντα (90) ημέρες την 31.12.2020, θα πρέπει να πληρούνται αθροιστικά οι ακόλουθες προϋποθέσεις:

* Να υφίσταται μία τουλάχιστον επιχειρηματική ή επαγγελματική οφειλή προς χρηματοδοτικό φορέα.
* Κατά το χρόνο υποβολής της αίτησης του το αιτούν πρόσωπο να μην έχει λάβει και άλλη ενεργή κρατική ενίσχυση ή συνεισφορά για το δάνειο, προκειμένου να μην λαμβάνει 2 Κρατικές επιδοτήσεις ταυτόχρονα. Στο πλαίσιο αυτό, δεν είναι επιλέξιμα μεταξύ άλλων και τα δάνεια που έχουν επιδοτηθεί δυνάμει του Προγράμματος Γέφυρα Ι του ν. 4714/2020.
* Να μην υφίσταται ενεργή εγγύηση του Ελληνικού Δημοσίου ή της Ελληνικής Αναπτυξιακής Τράπεζας ή ευρωπαϊκών φορέων από πόρους εθνικούς ή ευρωπαϊκούς για το δάνειο.
* Κατά το χρόνο υποβολής της αίτησης το αιτούν πρόσωπο να μην έχει δάνεια τα οποία δεν εξυπηρετούνται και έχουν καταγγελθεί μέχρι και την ημερομηνία της αίτησης σε ποσοστό μεγαλύτερο του πενήντα τοις εκατό (50%) επί του συνόλου των δανείων που έχουν λάβει από χρηματοδοτικούς φορείς για οποιαδήποτε αιτία. Δάνεια τα οποία είχαν ρυθμιστεί πριν την ημερομηνία υποβολής της αίτησης δεν θεωρούνται ως καταγγελμένα.
* Εφόσον πρόκειται για μεσαίες επιχειρήσεις, να μην αποτελούσαν προβληματικές επιχειρήσεις κατά την έννοια της παρ. 18 του άρθρου 2 του Κανονισμού (ΕΕ) 651/2014, κατά την 31η Δεκεμβρίου 2019, ή αν αποτελούσαν προβληματική επιχείρηση κατά την 31η Δεκεμβρίου 2019, να μην αποτελούν προβληματική επιχείρηση κατά τη χορήγηση της ενίσχυσης.

«Προβληματική Επιχείρηση»: Η επιχείρηση για την οποία συντρέχει τουλάχιστον μία από τις ακόλουθες προϋποθέσεις: α)εάν πρόκειται για εταιρεία περιορισμένης ευθύνης (πλην ΜΜΕ που δεν έχει συμπληρώσει τριετία από τη σύστασή της ή, όσον αφορά την επιλεξιμότητα για ενίσχυση χρηματοδότησης επιχειρηματικού κινδύνου, ΜΜΕ που δεν έχει συμπληρώσει επταετία από την πρώτη εμπορική της πώληση, η οποία πληροί τα κριτήρια για επενδύσεις χρηματοδότησης επιχειρηματικού κινδύνου κατόπιν ελέγχου με τη δέουσα επιμέλεια από τον επιλεγμένο ενδιάμεσο χρηματοπιστωτικό οργανισμό), όταν έχει απολεσθεί πάνω από το ήμισυ του εγγεγραμμένου της κεφαλαίου λόγω συσσωρευμένων ζημιών. Αυτό ισχύει όταν από την αφαίρεση των συσσωρευμένων ζημιών από τα αποθεματικά (και όλα τα άλλα στοιχεία που θεωρούνται εν γένει ως μέρος των ιδίων κεφαλαίων της εταιρείας) προκύπτει αρνητικό σωρευτικό ποσό που υπερβαίνει το ήμισυ του εγγεγραμμένου κεφαλαίου. Για την εφαρμογή της παρούσας διάταξης, ο όρος «εταιρεία περιορισμένης ευθύνης» παραπέμπει ειδικότερα στα είδη εταιρειών που αναφέρονται στο παράρτημα I της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου (37) και ο όρος «κεφάλαιο» περιλαμβάνει, ενδεχομένως, και κάθε διαφορά από έκδοση υπέρ το άρτιο·β)εάν πρόκειται για εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας (πλην ΜΜΕ που δεν έχει συμπληρώσει τριετία από τη σύστασή της ή, όσον αφορά την επιλεξιμότητα για ενίσχυση χρηματοδότησης επιχειρηματικού κινδύνου, ΜΜΕ που δεν έχει συμπληρώσει επταετία από την πρώτη εμπορική της πώληση, η οποία πληροί τα κριτήρια για επενδύσεις χρηματοδότησης επιχειρηματικού κινδύνου κατόπιν ελέγχου με τη δέουσα επιμέλεια από τον επιλεγμένο ενδιάμεσο χρηματοπιστωτικό οργανισμό), εφόσον έχει απολεσθεί πάνω από το ήμισυ του κεφαλαίου της, όπως εμφαίνεται στους λογαριασμούς της εταιρείας, λόγω συσσωρευμένων ζημιών. Για την εφαρμογή της παρούσας διάταξης, ο όρος «εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας» παραπέμπει ειδικότερα στα είδη εταιρειών που αναφέρονται στο παράρτημα II της οδηγίας 2013/34/ΕΕ·γ)εάν πρόκειται για εταιρεία που υπάγεται σε συλλογική πτωχευτική διαδικασία ή πληροί τις προϋποθέσεις του εθνικού δικαίου που τη διέπει όσον αφορά την υπαγωγή της σε συλλογική πτωχευτική διαδικασία μετά από αίτημα των πιστωτών της· δ)εάν πρόκειται για επιχείρηση που έχει λάβει ενίσχυση διάσωσης και δεν έχει ακόμη αποπληρώσει το δάνειο ή λύσει τη σύμβαση εγγύησης ή που έχει λάβει ενίσχυση αναδιάρθρωσης και υπόκειται ακόμη σε σχέδιο αναδιάρθρωσης· ε)εάν πρόκειται για άλλη επιχείρηση εκτός ΜΜΕ, εφόσον τα τελευταία δύο έτη:1)ο δείκτης χρέους προς ίδια κεφάλαια της επιχείρησης είναι υψηλότερος του 7,5 και2)ο δείκτης κάλυψης χρηματοοικονομικών υποχρεώσεων της επιχείρησης (EBITDA interestcoverageratio) είναι κάτω του 1,0.

**[Σημειώνεται ότι δεν θεωρείται προβληματική επιχείρηση αυτή, για την οποία υπάρχει δικαστική απόφαση επικύρωσης συμφωνίας εξυγίανσης].**

(παρ. 18 του άρθρου 2 του Κανονισμού (ΕΕ) 651/2014)

* Εφόσον πρόκειται για μικρές ή πολύ μικρές επιχειρήσεις που ήταν ήδη προβληματικές κατά την 31η Δεκεμβρίου 2019: α) να μην έχουν υπαχθεί σε συλλογική διαδικασία αφερεγγυότητας και να μην έχουν λάβει ενίσχυση διάσωσης χωρίς να έχουν ακόμη αποπληρώσει το δάνειο ή λύσει τη σύμβαση εγγύησης και β) να μην έχουν λάβει ενίσχυση αναδιάρθρωσης και να μην υπόκεινται ακόμη σε σχέδιο αναδιάρθρωσης, κατά την έννοια των κατευθυντηρίων γραμμών σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων.
* Να μην έχουν επιβληθεί σε βάρος των ωφελουμένων, μέσα σε χρονικό διάστημα 2 ετών πριν από την ημερομηνία υποβολής αίτησης: α) 3 πράξεις επιβολής προστίμου από τα ελεγκτικά όργανα του Σώματος Επιθεώρησης Εργασίας για παραβάσεις της εργατικής νομοθεσίας που χαρακτηρίζονται, ως «υψηλής» ή «πολύ υψηλής» σοβαρότητας, οι οποίες προκύπτουν αθροιστικά από 3 διενεργηθέντες ελέγχους, ή β) 2 πράξεις επιβολής προστίμου από τα αρμόδια ελεγκτικά όργανα του Σώματος Επιθεώρησης Εργασίας για παραβάσεις της εργατικής νομοθεσίας που αφορούν την αδήλωτη εργασία, οι οποίες προκύπτουν αθροιστικά από δύο (2) διενεργηθέντες ελέγχους.
* Να μην εκκρεμεί σε βάρος τους εντολή ανάκτησης προηγούμενης παράνομης και ασύμβατης κρατικής ενίσχυσης.
* Εφόσον πρόκειται για επιχείρηση, πρέπει να είναι ενεργή, να υποβάλλει όλες τις φορολογικές δηλώσεις, να μην έχει πτωχεύσει, να μην έχει υποβάλει αίτηση για πτώχευση, να μην έχει τεθεί σε αναγκαστική διαχείριση, να μην έχει υποβληθεί αίτηση για θέση σε αναγκαστική διαχείριση και εν γένει να μην έχει υπαχθεί σε οιαδήποτε διαδικασία αφερεγγυότητας βάσει του εθνικού δικαίου, με εξαίρεση την περίπτωση όπου έχει επικυρωθεί συμφωνία εξυγίανσης της επιχείρησης με δικαστική απόφαση, η οποία δεν έχει προσβληθεί με ένδικα μέσα.
* Εφόσον δραστηριοποιούνται στη μεταποίηση και την εμπορία γεωργικών προϊόντων, να μη μετακυλύουν τη λαμβανόμενη ενίσχυση εν μέρει ή εξ ολοκλήρου σε πρωτογενείς παραγωγούς.

Επιπλέον των ως άνω προϋποθέσεων, θα πρέπει να πληρούνται, για κάθε περίπτωση ξεχωριστά τα ακόλουθα πρόσθετα κριτήρια επιλεξιμότητας ανά επιλέξιμο πρόσωπο:

* Για ατομική επιχείρηση – ελεύθερο επαγγελματία που δεν απασχολεί εργαζομένους και έχει εξυπηρετούμενη οφειλή:

1. Να ανήκει σε κλάδους (ΚΑΔ) που έχουν πληγεί και παρουσίασαν σημαντική μείωση της εμπορικής δραστηριότητάς τους, με μείωση εσόδων άνω του 20%, κατά το 2020, συγκριτικά με το 2019

2. Να έχει οικογενειακό εισόδημα έως 57.000 ευρώ

3. Να διαθέτει ακίνητη περιουσία αξίας έως 600.000 ευρώ

4. Να έχει καταθέσεις και λοιπά χρηματοοικονομικά προϊόντα – όπως μετοχές και ομόλογα – στην Ελλάδα και στο εξωτερικό αξίας έως 40.000 ευρώ.

5. Το σύνολο του ανεξόφλητου κεφαλαίου των επιδεκτικών για τη συνεισφορά του Δημοσίου οφειλών, στο οποίο συνυπολογίζονται λογιστικοποιημένοι από τους πιστωτές τόκοι, να μην υπερβαίνει τις 300.000 ευρώ ανά πιστωτή.

* Για πολύ μικρή επιχείρηση και ατομική επιχείρηση – ελεύθερο επαγγελματία που απασχολεί 1 έως 9 εργαζομένους και έχει εξυπηρετούμενη οφειλή:

1. Να έχει ετήσιο κύκλο εργασιών έως 2 εκατ. ευρώ

2. Να διαθέτει ακίνητη περιουσία - μη υποθηκευμένη - αξίας έως 2,5 εκατ. ευρώ

3. Να έχει καταθέσεις στην Ελλάδα και στο εξωτερικό έως 1 εκατ. ευρώ

4. Να διαθέτει χρηματοοικονομικά προϊόντα – όπως μετοχές, ομόλογα – αξίας έως 150.000 ευρώ.

* Για μικρή επιχείρηση που απασχολεί 10 έως 49 εργαζομένους και έχει εξυπηρετούμενη οφειλή:

1. Να έχει ετήσιο κύκλο εργασιών έως 10 εκατ. ευρώ

2. Να διαθέτει ακίνητη περιουσία - μη υποθηκευμένη - αξίας έως 10 εκατ. ευρώ

3. Να έχει καταθέσεις στην Ελλάδα και στο εξωτερικό έως 5 εκατ. ευρώ

4. Να διαθέτει χρηματοοικονομικά προϊόντα – όπως μετοχές, ομόλογα – αξίας έως 750.000 ευρώ.

* Για μεσαία επιχείρηση που απασχολεί 50 έως 249 εργαζομένους και έχει εξυπηρετούμενη οφειλή :

1. Να έχει ετήσιο κύκλο εργασιών έως 50 εκατ. Ευρώ ή σύνολο ετήσιου ισολογισμού έως 43.000.000 ευρώ

2. Να διαθέτει ακίνητη περιουσία – μη υποθηκευμένη – αξίας έως 50 εκατ. ευρώ

3. Να έχει καταθέσεις στην Ελλάδα και στο εξωτερικό έως 25 εκατ. ευρώ

4. Να διαθέτει χρηματοοικονομικά προϊόντα – όπως μετοχές και ομόλογα – αξίας έως 3,75 εκατ. ευρώ.

**ΣΥΝΟΠΤΙΚΗ ΠΑΡΟΥΣΙΑΣΗ ΚΡΙΤΗΡΙΩΝ Α΄ΚΑΤΗΓΟΡΙΑΣ ΣΕ ΜΟΡΦΗ ΠΙΝΑΚΑ**

|  |  |  |  |  |  |  |
| --- | --- | --- | --- | --- | --- | --- |
|  |  | **ΓΕΦΥΡΑ ΙΙ– ΚΡΙΤΗΡΙΑΕΠΙΛΕΞΙΜΟΤΗΤΑΣ:**  **Α. ΕΞΥΠΗΡΕΤΟΥΜΕΝΑ ΔΑΝΕΙΑ Ή ΜΕ ΚΑΘΥΣΤΕΡΗΣΗ ΕΩΣ 90 ΗΜΕΡΕΣ** | | | | |
| **ΔΙΚΑΙΟΥΧΟΙ** | **ΜΕΓΙΣΤΟ ΠΟΣΟ ΚΡΑΤΙΚΗΣ ΜΗΝΙΑΙΑΣ ΕΠΙΔΟΤΗΣΗΣ**  **ΑΝΑ ΔΑΝΕΙΟ** | **(1)**  **ΑΡΙΘΜΟΣ ΕΡΓΑΖΟΜΕΝΩΝ** | **(2)**  **ΚΥΚΛΟΣ ΕΡΓΑΣΙΩΝ** | **(3)**  **ΚΑΤΑΘΕΣΕΙΣ**  **(Ελλάδα & εξωτερικό)** | **(4)**  **ΛΟΙΠΑ ΧΡΗΜΑΤΟΟΙΚΟΝΟΜΙΚΑ ΠΡΟΪΟΝΤΑ** | **(5)**  **ΑΚΙΝΗΤΗ ΠΕΡΙΟΥΣΙΑ** |
| Ατομική επιχείρηση / Ελεύθερος Επαγγελματίας | 600 € | 0 | ≤ 57 χιλ. € **ΟΙΚΟΓΕΝΕΙΑΚΟ ΕΙΣΟΔΗΜΑ** | ≤ 40 χιλ. € | | ≤ 600 χιλ. € |
| Πολύ μικρή επιχείρησηή Ατομική επιχείρηση / Ελεύθερος Επαγγελματίας | 5.000 € | 1 – 9 | ≤ 2 εκατ. € | ≤ 1 εκατ. € | ≤ 150 χιλ. € | ≤ 2,5 εκατ. €(μη υποθηκευμένη) |
| Μικρή επιχείρηση | 15.000 € | 10 – 49 | ≤ 10 εκατ. € | ≤ 5 εκατ. € | ≤ 750 χιλ. € | ≤ 10 εκατ. €(μη υποθηκευμένη) |
| Μεσαία επιχείρηση | 50.000 € | 50 – 249 | ≤ 50 εκατ. € | ≤ 25 εκατ. € | ≤ 3,75 εκατ. € | ≤ 50 εκατ. €(μη υποθηκευμένη) |

(άρθρο 64§4 του ν. 4790/2021)

* 1. **Ποιες προϋποθέσεις πρέπει να πληρούνται για** **μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020(Κατηγορία Β);**

Εφόσον πρόκειται για μη εξυπηρετούμενες οφειλές που παρουσίαζαν καθυστέρηση μεγαλύτερη των ενενήντα(90) ημερών την 31.12.2020, θα πρέπει να πληρούνται σωρευτικά οι ακόλουθες προϋποθέσεις:

* Να υφίσταται μία τουλάχιστον επιχειρηματική ή επαγγελματική οφειλή προς χρηματοδοτικό φορέα με καθυστέρηση άνω των 90 ημερών κατά την 31.12.2020.
* Κατά το χρόνο υποβολής της αίτησης του το αιτούν πρόσωπο να μην έχει λάβει και άλλη ενεργή κρατική ενίσχυση ή συνεισφορά για το δάνειο, προκειμένου να μην λαμβάνει 2 Κρατικές επιδοτήσεις ταυτόχρονα. Στο πλαίσιο αυτό, δεν είναι επιλέξιμα μεταξύ άλλων και τα δάνεια που έχουν επιδοτηθεί δυνάμει του Προγράμματος Γέφυρα Ι του ν. 4714/2020.
* Να μην υφίσταται ενεργή εγγύηση του Ελληνικού Δημοσίου ή της Ελληνικής Αναπτυξιακής Τράπεζας ή ευρωπαϊκών φορέων από πόρους, εθνικούς ή ευρωπαϊκούς για το δάνειο.
* Τα αιτούντα πρόσωπα να μην έχουν δάνεια τα οποία δεν εξυπηρετούνται και επιπλέον να έχουν καταγγελθεί μέχρι και την ημερομηνία της αίτησης σε ποσοστό μεγαλύτερο του πενήντα τοις εκατό (50%) επί του συνόλου των δανείων που έχουν λάβει από χρηματοδοτικούς φορείς για οποιαδήποτε αιτία. Δάνεια τα οποία είχαν ρυθμιστεί πριν την ημερομηνία υποβολής της αίτησης δεν θεωρούνται ως καταγγελμένα.
* Εφόσον πρόκειται για μεσαίες επιχειρήσεις, να μην αποτελούσαν προβληματικές επιχειρήσεις κατά την έννοια της παρ. 18 του άρθρου 2 του Κανονισμού (ΕΕ) 651/2014, κατά την 31η Δεκεμβρίου 2019, ή αν αποτελούσαν προβληματική επιχείρηση κατά την 31η Δεκεμβρίου 2019, να μην αποτελούν προβληματική επιχείρηση κατά τη χορήγηση της ενίσχυσης.

«Προβληματική Επιχείρηση»: Η επιχείρηση για την οποία συντρέχει τουλάχιστον μία από τις ακόλουθες προϋποθέσεις:

α)εάν πρόκειται για εταιρεία περιορισμένης ευθύνης (πλην ΜΜΕ που δεν έχει συμπληρώσει τριετία από τη σύστασή της ή, όσον αφορά την επιλεξιμότητα για ενίσχυση χρηματοδότησης επιχειρηματικού κινδύνου, ΜΜΕ που δεν έχει συμπληρώσει επταετία από την πρώτη εμπορική της πώληση, η οποία πληροί τα κριτήρια για επενδύσεις χρηματοδότησης επιχειρηματικού κινδύνου κατόπιν ελέγχου με τη δέουσα επιμέλεια από τον επιλεγμένο ενδιάμεσο χρηματοπιστωτικό οργανισμό), όταν έχει απολεσθεί πάνω από το ήμισυ του εγγεγραμμένου της κεφαλαίου λόγω συσσωρευμένων ζημιών. Αυτό ισχύει όταν από την αφαίρεση των συσσωρευμένων ζημιών από τα αποθεματικά (και όλα τα άλλα στοιχεία που θεωρούνται εν γένει ως μέρος των ιδίων κεφαλαίων της εταιρείας) προκύπτει αρνητικό σωρευτικό ποσό που υπερβαίνει το ήμισυ του εγγεγραμμένου κεφαλαίου. Για την εφαρμογή της παρούσας διάταξης, ο όρος «εταιρεία περιορισμένης ευθύνης» παραπέμπει ειδικότερα στα είδη εταιρειών που αναφέρονται στο παράρτημα I της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου (37) και ο όρος «κεφάλαιο» περιλαμβάνει, ενδεχομένως, και κάθε διαφορά από έκδοση υπέρ το άρτιο

β) εάν πρόκειται για εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας (πλην ΜΜΕ που δεν έχει συμπληρώσει τριετία από τη σύστασή της ή, όσον αφορά την επιλεξιμότητα για ενίσχυση χρηματοδότησης επιχειρηματικού κινδύνου, ΜΜΕ που δεν έχει συμπληρώσει επταετία από την πρώτη εμπορική της πώληση, η οποία πληροί τα κριτήρια για επενδύσεις χρηματοδότησης επιχειρηματικού κινδύνου κατόπιν ελέγχου με τη δέουσα επιμέλεια από τον επιλεγμένο ενδιάμεσο χρηματοπιστωτικό οργανισμό), εφόσον έχει απολεσθεί πάνω από το ήμισυ του κεφαλαίου της, όπως εμφαίνεται στους λογαριασμούς της εταιρείας, λόγω συσσωρευμένων ζημιών. Για την εφαρμογή της παρούσας διάταξης, ο όρος «εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας» παραπέμπει ειδικότερα στα είδη εταιρειών που αναφέρονται στο παράρτημα II της οδηγίας 2013/34/ΕΕ

γ)εάν πρόκειται για εταιρεία που υπάγεται σε συλλογική πτωχευτική διαδικασία ή πληροί τις προϋποθέσεις του εθνικού δικαίου που τη διέπει όσον αφορά την υπαγωγή της σε συλλογική πτωχευτική διαδικασία μετά από αίτημα των πιστωτών της.

δ)εάν πρόκειται για επιχείρηση που έχει λάβει ενίσχυση διάσωσης και δεν έχει ακόμη αποπληρώσει το δάνειο ή λύσει τη σύμβαση εγγύησης ή που έχει λάβει ενίσχυση αναδιάρθρωσης και υπόκειται ακόμη σε σχέδιο αναδιάρθρωσης

ε) εάν πρόκειται για άλλη επιχείρηση εκτός ΜΜΕ, εφόσον τα τελευταία δύο έτη:

1)ο δείκτης χρέους προς ίδια κεφάλαια της επιχείρησης είναι υψηλότερος του 7,5 και

2) ο δείκτης κάλυψης χρηματοοικονομικών υποχρεώσεων της επιχείρησης (EBITDA interestcoverageratio) είναι κάτω του 1,0.

**[Σημειώνεται ότι δεν θεωρείται προβληματική επιχείρηση αυτή, για την οποία έχει εκδοθεί δικαστική απόφαση επικύρωσης συμφωνίας εξυγίανσης η οποία δεν έχει προσβληθεί με ένδικα μέσα.].**

(παρ. 18 του άρθρου 2 του Κανονισμού (ΕΕ) 651/2014)

* Εφόσον πρόκειται για μικρές ή πολύ μικρές επιχειρήσεις που ήταν ήδη προβληματικές κατά την 31η Δεκεμβρίου 2019: α) να μην έχουν υπαχθεί σε συλλογική διαδικασία αφερεγγυότητας και να μην έχουν λάβει ενίσχυση διάσωσης χωρίς να έχουν ακόμη αποπληρώσει το δάνειο ή λύσει τη σύμβαση εγγύησης και β) να μην έχουν λάβει ενίσχυση αναδιάρθρωσης και να μην υπόκεινται ακόμη σε σχέδιο αναδιάρθρωσης, κατά την έννοια των κατευθυντηρίων γραμμών σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων.
* Να μην έχουν επιβληθεί σε βάρος των ωφελουμένων, μέσα σε χρονικό διάστημα 2 ετών πριν από την ημερομηνία υποβολής αίτησης: α) 3 πράξεις επιβολής προστίμου από τα ελεγκτικά όργανα του Σώματος Επιθεώρησης Εργασίας για παραβάσεις της εργατικής νομοθεσίας που χαρακτηρίζονται, ως «υψηλής» ή «πολύ υψηλής» σοβαρότητας, οι οποίες προκύπτουν αθροιστικά από 3 διενεργηθέντες ελέγχους, ή β) 2 πράξεις επιβολής προστίμου από τα αρμόδια ελεγκτικά όργανα του Σώματος Επιθεώρησης Εργασίας για παραβάσεις της εργατικής νομοθεσίας που αφορούν την αδήλωτη εργασία, οι οποίες προκύπτουν αθροιστικά από δύο (2) διενεργηθέντες ελέγχους.
* Να μην εκκρεμεί σε βάρος τους εντολή ανάκτησης προηγούμενης παράνομης και ασύμβατης κρατικής ενίσχυσης.
* Εφόσον πρόκειται για επιχείρηση, πρέπει να είναι ενεργή, να υποβάλλει όλες τις φορολογικές δηλώσεις, να μην έχει πτωχεύσει, να μην έχει υποβάλει αίτηση για πτώχευση, να μην έχει τεθεί σε αναγκαστική διαχείριση, να μην έχει υποβληθεί αίτηση για θέση σε αναγκαστική διαχείριση και εν γένει να μην έχει υπαχθεί σε οιαδήποτε διαδικασία αφερεγγυότητας βάσει του εθνικού δικαίου, με εξαίρεση την περίπτωση όπου έχει επικυρωθεί συμφωνία εξυγίανσης της επιχείρησης με δικαστική απόφαση, η οποία δεν έχει προσβληθεί με ένδικα μέσα.
* Εφόσον δραστηριοποιούνται στη μεταποίηση και την εμπορία γεωργικών προϊόντων, να μη μετακυλύουν τη λαμβανόμενη ενίσχυση εν μέρει ή εξ ολοκλήρου σε πρωτογενείς παραγωγούς.

Επιπλέον των ως άνω προϋποθέσεων, θα πρέπει να πληρούνται, για κάθε περίπτωση ξεχωριστά τα ακόλουθα πρόσθετα κριτήρια επιλεξιμότητας ανά επιλέξιμο πρόσωπο:

* Για **ατομική επιχείρηση – ελεύθερο επαγγελματία που δεν απασχολεί εργαζομένους και έχει μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020** :

1. Να ανήκει σε κλάδους (ΚΑΔ) που έχουν πληγεί και παρουσίασαν σημαντική μείωση της εμπορικής δραστηριότητάς τους, με μείωση εσόδων άνω του 20%, κατά το 2020, συγκριτικά με το 2019.
2. Να έχει οικογενειακό εισόδημα ή κύκλο εργασιών έως 45.000 ευρώ.
3. Να διαθέτει ακίνητη περιουσία αξίας έως 500.000 ευρώ
4. Να έχει καταθέσεις και λοιπά χρηματοοικονομικά προϊόντα – όπως μετοχές και ομόλογα – στην Ελλάδα και στο εξωτερικό αξίας έως 25.000 ευρώ.
5. Το σύνολο του ανεξόφλητου κεφαλαίου του δανείου, στο οποίο συνυπολογίζονται λογιστικοποιημένοι τόκοι, να μην υπερβαίνει τις διακόσιες πενήντα χιλιάδες (250.000) ευρώ ανά πιστωτή, κατά την ημερομηνία υποβολής της αίτησης του άρθρου 68 ν.4790/2021.

Σε αυτή την περίπτωση, το μέγιστο ποσό της μηνιαίας επιδότησης **ανέρχεται σε 500 ευρώ ανά** **οφειλή.**

* Για **πολύ μικρή επιχείρηση και ατομική επιχείρηση – ελεύθερο επαγγελματία που απασχολεί 1 έως 9 εργαζομένους και έχει μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020** :

1. Να έχει ετήσιο κύκλο εργασιών έως 2 εκατ. ευρώ
2. Να διαθέτει ακίνητη περιουσία - μη υποθηκευμένη - αξίας έως 2,25 εκατ. ευρώ
3. Να έχει καταθέσεις στην Ελλάδα και στο εξωτερικό έως 850.000 ευρώ
4. Να διαθέτει χρηματοοικονομικά προϊόντα – όπως μετοχές, ομόλογα – αξίας έως 127.500 ευρώ.

Σε αυτή την περίπτωση, το μέγιστο ποσό της μηνιαίας επιδότησης **ανέρχεται σε 4.000 ευρώ ανά οφειλή.**

* Για **μικρή επιχείρηση που απασχολεί 10 έως 49 εργαζομένους και έχει μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020**:

1. Να έχει ετήσιο κύκλο εργασιών έως 10 εκατ. Ευρώ.
2. Να διαθέτει ακίνητη περιουσία - μη υποθηκευμένη - αξίας έως 9 εκατ. Ευρώ.
3. Να έχει καταθέσεις στην Ελλάδα και στο εξωτερικό έως 4,25 εκατ. Ευρώ.
4. Να διαθέτει χρηματοοικονομικά προϊόντα – όπως μετοχές, ομόλογα – αξίας έως 637,5 χιλ. ευρώ.

Σε αυτή την περίπτωση, το μέγιστο ποσό της μηνιαίας επιδότησης **ανέρχεται σε 12.500 ευρώ ανά οφειλή.**

* Για **μεσαία επιχείρηση που απασχολεί 50 έως 249 εργαζομένους και έχει μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020**:

1. Να έχει ετήσιο κύκλο εργασιών έως 50 εκατ. Ευρώ.
2. Να διαθέτει ακίνητη περιουσία – μη υποθηκευμένη – αξίας έως 45 εκατ. Ευρώ.
3. Να έχει καταθέσεις στην Ελλάδα και στο εξωτερικό έως 21,25 εκατ. Ευρώ.
4. Να διαθέτει χρηματοοικονομικά προϊόντα – όπως μετοχές και ομόλογα – αξίας έως 3,1875 εκατ. ευρώ.

Σε αυτή την περίπτωση, το μέγιστο ποσό της μηνιαίας επιδότησης **ανέρχεται σε 40.000 ευρώ ανά οφειλή**.

**ΣΥΝΟΠΤΙΚΗ ΠΑΡΟΥΣΙΑΣΗ ΚΡΙΤΗΡΙΩΝ Β΄ΚΑΤΗΓΟΡΙΑΣ ΣΕ ΜΟΡΦΗ ΠΙΝΑΚΑ**

|  |  |  |  |  |  |  |
| --- | --- | --- | --- | --- | --- | --- |
|  |  | **ΓΕΦΥΡΑ ΙΙ– ΚΡΙΤΗΡΙΑ ΕΠΙΛΕΞΙΜΟΤΗΤΑΣ:**  **Β. ΜΗ ΕΞΥΠΗΡΕΤΟΥΜΕΝΑ ΔΑΝΕΙΑ (ΜΗ ΚΑΤΑΓΓΕΛΜΕΝΑ) ΜΕ ΚΑΘΥΣΤΕΡΗΣΗ ΠΑΝΩ ΑΠΟ 90 ΗΜΕΡΕΣ** | | | | |
| **ΔΙΚΑΙΟΥΧΟΙ** | **ΜΕΓΙΣΤΟ ΠΟΣΟ ΚΡΑΤΙΚΗΣ ΜΗΝΙΑΙΑΣ ΕΠΙΔΟΤΗΣΗΣ**  **ΑΝΑ ΔΑΝΕΙΟ** | **(1)**  **ΑΡΙΘΜΟΣ ΕΡΓΑΖΟΜΕΝΩΝ** | **(2)**  **ΚΥΚΛΟΣ ΕΡΓΑΣΙΩΝ** | **(3)**  **ΚΑΤΑΘΕΣΕΙΣ**  **(Ελλάδα & εξωτερικό** | **(4)**  **ΛΟΙΠΑ ΧΡΗΜΑΤΟΟΙΚΟΝΟΜΙΚΑ ΠΡΟΪΟΝΤΑ** | **(5)**  **ΑΚΙΝΗΤΗ ΠΕΡΙΟΥΣΙΑ** |
| Ατομική επιχείρηση/ Ελεύθερος Επαγγελματίας | 500 € | 0 | ≤ 45 χιλ. € **ΟΙΚΟΓΕΝEΙΑΚΟ ΕΙΣΟΔΗΜΑ** | ≤ 25 χιλ. € | | ≤ 500 χιλ. € |
| Πολύ μικρή επιχείρηση ή Ατομική επιχείρηση / Ελεύθερος Επαγγελματίας | 4.000 € | 1 – 9 | ≤ 2 εκατ. € | ≤ 850 χιλ. € | ≤ 127,5 χιλ. € | ≤ 2,25 εκατ. €(μη υποθηκευμένη) |
| Μικρή επιχείρηση | 12.500 € | 10 – 49 | ≤ 10 εκατ. € | ≤ 4,25εκατ. € | ≤ 637,5 χιλ. € | ≤ 9εκατ. €(μη υποθηκευμένη) |
| Μεσαία επιχείρηση | 40.000 € | 50 – 249 | ≤ 50 εκατ. € | ≤ 21,25εκατ. € | ≤ 3,1875εκατ. € | ≤ 45εκατ. €(μη υποθηκευμένη) |

(άρθρο 64§3,4, άρθρο 6 στοιχείο α του ν.4790/2021).

**1.6. Ποιες προϋποθέσεις πρέπει να πληρούνται για** **μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020 κι επιπλέον οι συμβάσεις τους έχουν καταγγελθεί μετά την 31/12/2018απότον χρηματοδοτικό φορέα, ακόμα και αν στη συνέχεια ρυθμίστηκαν (Κατηγορία Γ);**

Εφόσον πρόκειται για οφειλές που παρουσίαζαν καθυστέρηση μεγαλύτερη των ενενήντα(90) ημερών κατά την 31.12.2020 και επιπλέον οι συμβάσεις τους έχουν καταγγελθεί μετά την 31/12/2018 από τον χρηματοδοτικό φορέα, ακόμα και αν στη συνέχεια ρυθμίστηκαν, θα πρέπει να πληρούνται σωρευτικά οι ακόλουθες προϋποθέσεις:

* Να υφίσταται μία τουλάχιστον επαγγελματική ή επιχειρηματική οφειλή προς χρηματοδοτικό φορέα με καθυστέρηση άνω των 90 ημερών κατά την 31.12.2020κι επιπλέον να έχει καταγγελθεί μετά την 31/12/2018 από τον χρηματοδοτικό φορέα.
* Κατά το χρόνο υποβολής της αίτησης του το αιτούν πρόσωπο να μην έχει λάβει και άλλη ενεργή Κρατική ενίσχυση ή συνεισφορά για το δάνειο προκειμένου να μην λαμβάνει 2 Κρατικές επιδοτήσεις ταυτόχρονα. Στο πλαίσιο αυτό, δεν είναι επιλέξιμα μεταξύ άλλων και τα δάνεια που έχουν επιδοτηθεί δυνάμει του Προγράμματος Γέφυρα Ι του ν. 4714/2020.
* Να μην υφίσταται ενεργή εγγύηση του Ελληνικού Δημοσίου ή της Ελληνικής Αναπτυξιακής Τράπεζας ή ευρωπαϊκών φορέων από πόρους εθνικούς ή ευρωπαϊκούς για το δάνειο.
* Το αιτούν πρόσωπο να μην έχει δάνεια τα οποία δεν εξυπηρετούνται και επιπλέον να έχουν καταγγελθεί μέχρι και την ημερομηνία της αίτησης σε ποσοστό μεγαλύτερο του πενήντα τοις εκατό (50%) επί του συνόλου των δανείων που έχει λάβει από χρηματοδοτικούς φορείς για οποιαδήποτε αιτία. Δάνεια τα οποία είχαν ρυθμιστεί πριν την ημερομηνία υποβολής της αίτησης δεν θεωρούνται ως καταγγελμένα.
* Εφόσον πρόκειται για μεσαίες επιχειρήσεις, να μην αποτελούσαν προβληματικές επιχειρήσεις κατά την έννοια της παρ. 18 του άρθρου 2 του Κανονισμού (ΕΕ) 651/2014, κατά την 31η Δεκεμβρίου 2019, ή αν αποτελούσαν προβληματική επιχείρηση κατά την 31η Δεκεμβρίου 2019, να μην αποτελούν προβληματική επιχείρηση κατά τη χορήγηση της ενίσχυσης.

«Προβληματική Επιχείρηση»: Η επιχείρηση για την οποία συντρέχει τουλάχιστον μία από τις ακόλουθες προϋποθέσεις: α)εάν πρόκειται για εταιρεία περιορισμένης ευθύνης (πλην ΜΜΕ που δεν έχει συμπληρώσει τριετία από τη σύστασή της ή, όσον αφορά την επιλεξιμότητα για ενίσχυση χρηματοδότησης επιχειρηματικού κινδύνου, ΜΜΕ που δεν έχει συμπληρώσει επταετία από την πρώτη εμπορική της πώληση, η οποία πληροί τα κριτήρια για επενδύσεις χρηματοδότησης επιχειρηματικού κινδύνου κατόπιν ελέγχου με τη δέουσα επιμέλεια από τον επιλεγμένο ενδιάμεσο χρηματοπιστωτικό οργανισμό), όταν έχει απολεσθεί πάνω από το ήμισυ του εγγεγραμμένου της κεφαλαίου λόγω συσσωρευμένων ζημιών. Αυτό ισχύει όταν από την αφαίρεση των συσσωρευμένων ζημιών από τα αποθεματικά (και όλα τα άλλα στοιχεία που θεωρούνται εν γένει ως μέρος των ιδίων κεφαλαίων της εταιρείας) προκύπτει αρνητικό σωρευτικό ποσό που υπερβαίνει το ήμισυ του εγγεγραμμένου κεφαλαίου. Για την εφαρμογή της παρούσας διάταξης, ο όρος «εταιρεία περιορισμένης ευθύνης» παραπέμπει ειδικότερα στα είδη εταιρειών που αναφέρονται στο παράρτημα I της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου (37) και ο όρος «κεφάλαιο» περιλαμβάνει, ενδεχομένως, και κάθε διαφορά από έκδοση υπέρ το άρτιο· β) εάν πρόκειται για εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας (πλην ΜΜΕ που δεν έχει συμπληρώσει τριετία από τη σύστασή της ή, όσον αφορά την επιλεξιμότητα για ενίσχυση χρηματοδότησης επιχειρηματικού κινδύνου, ΜΜΕ που δεν έχει συμπληρώσει επταετία από την πρώτη εμπορική της πώληση, η οποία πληροί τα κριτήρια για επενδύσεις χρηματοδότησης επιχειρηματικού κινδύνου κατόπιν ελέγχου με τη δέουσα επιμέλεια από τον επιλεγμένο ενδιάμεσο χρηματοπιστωτικό οργανισμό), εφόσον έχει απολεσθεί πάνω από το ήμισυ του κεφαλαίου της, όπως εμφαίνεται στους λογαριασμούς της εταιρείας, λόγω συσσωρευμένων ζημιών. Για την εφαρμογή της παρούσας διάταξης, ο όρος «εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας» παραπέμπει ειδικότερα στα είδη εταιρειών που αναφέρονται στο παράρτημα II της οδηγίας 2013/34/ΕΕ·γ)εάν πρόκειται για εταιρεία που υπάγεται σε συλλογική πτωχευτική διαδικασία ή πληροί τις προϋποθέσεις του εθνικού δικαίου που τη διέπει όσον αφορά την υπαγωγή της σε συλλογική πτωχευτική διαδικασία μετά από αίτημα των πιστωτών της·δ)εάν πρόκειται για επιχείρηση που έχει λάβει ενίσχυση διάσωσης και δεν έχει ακόμη αποπληρώσει το δάνειο ή λύσει τη σύμβαση εγγύησης ή που έχει λάβει ενίσχυση αναδιάρθρωσης και υπόκειται ακόμη σε σχέδιο αναδιάρθρωσης· ε)εάν πρόκειται για άλλη επιχείρηση εκτός ΜΜΕ, εφόσον τα τελευταία δύο έτη:1)ο δείκτης χρέους προς ίδια κεφάλαια της επιχείρησης είναι υψηλότερος του 7,5 και2)ο δείκτης κάλυψης χρηματοοικονομικών υποχρεώσεων της επιχείρησης (EBITDA interestcoverageratio) είναι κάτω του 1,0.

**[Σημειώνεται ότι δεν θεωρείται προβληματική επιχείρηση αυτή, για την οποία έχει εκδοθεί δικαστική απόφαση επικύρωσης συμφωνίας εξυγίανσης η οποία δεν έχει προσβληθεί με ένδικα μέσα.].**

(παρ. 18 του άρθρου 2 του Κανονισμού (ΕΕ) 651/2014)

* Εφόσον πρόκειται για μικρές ή πολύ μικρές επιχειρήσεις που ήταν ήδη προβληματικές κατά την 31η Δεκεμβρίου 2019: α) να μην έχουν υπαχθεί σε συλλογική διαδικασία αφερεγγυότητας και να μην έχουν λάβει ενίσχυση διάσωσης χωρίς να έχουν ακόμη αποπληρώσει το δάνειο ή λύσει τη σύμβαση εγγύησης και β) να μην έχουν λάβει ενίσχυση αναδιάρθρωσης και να μην υπόκεινται ακόμη σε σχέδιο αναδιάρθρωσης, κατά την έννοια των κατευθυντηρίων γραμμών σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων.
* Να μην έχουν επιβληθεί σε βάρος των ωφελουμένων, μέσα σε χρονικό διάστημα 2 ετών πριν από την ημερομηνία υποβολής αίτησης: α) 3 πράξεις επιβολής προστίμου από τα ελεγκτικά όργανα του Σώματος Επιθεώρησης Εργασίας για παραβάσεις της εργατικής νομοθεσίας που χαρακτηρίζονται, ως «υψηλής» ή «πολύ υψηλής» σοβαρότητας, οι οποίες προκύπτουν αθροιστικά από 3 διενεργηθέντες ελέγχους, ή β) 2 πράξεις επιβολής προστίμου από τα αρμόδια ελεγκτικά όργανα του Σώματος Επιθεώρησης Εργασίας για παραβάσεις της εργατικής νομοθεσίας που αφορούν την αδήλωτη εργασία, οι οποίες προκύπτουν αθροιστικά από δύο (2) διενεργηθέντες ελέγχους.
* Να μην εκκρεμεί σε βάρος τους εντολή ανάκτησης προηγούμενης παράνομης και ασύμβατης κρατικής ενίσχυσης.
* Εφόσον πρόκειται για επιχείρηση, πρέπει να είναι ενεργή, να υποβάλλει όλες τις φορολογικές δηλώσεις, να μην έχει πτωχεύσει, να μην έχει υποβάλει αίτηση για πτώχευση, να μην έχει τεθεί σε αναγκαστική διαχείριση, να μην έχει υποβληθεί αίτηση για θέση σε αναγκαστική διαχείριση και εν γένει να μην έχει υπαχθεί σε οιαδήποτε διαδικασία αφερεγγυότητας βάσει του εθνικού δικαίου, με εξαίρεση την περίπτωση όπου έχει επικυρωθεί συμφωνία εξυγίανσης της επιχείρησης με δικαστική απόφαση, η οποία δεν έχει προσβληθεί με ένδικα μέσα.
* Εφόσον δραστηριοποιούνται στη μεταποίηση και την εμπορία γεωργικών προϊόντων, να μη μετακυλύουν τη λαμβανόμενη ενίσχυση εν μέρει ή εξ ολοκλήρου σε πρωτογενείς παραγωγούς.

Επιπλέον των ως άνω προϋποθέσεων, θα πρέπει να πληρούνται, για κάθε περίπτωση ξεχωριστά τα ακόλουθα πρόσθετα κριτήρια επιλεξιμότητας ανά επιλέξιμο πρόσωπο:

* Για **ατομική επιχείρηση – ελεύθερο επαγγελματία που δεν απασχολεί εργαζομένους και έχει μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020 κι επιπλέον οι συμβάσεις τους έχουν καταγγελθεί μετά την 31/12/2018**:

1. Να ανήκει σε κλάδους (ΚΑΔ) που έχουν πληγεί και παρουσίασαν σημαντική μείωση της εμπορικής δραστηριότητάς τους, με μείωση εσόδων άνω του 20%, κατά το 2020, συγκριτικά με το 2019.
2. Να έχει οικογενειακό εισόδημα έως 36.000 ευρώ.
3. Να διαθέτει ακίνητη περιουσία αξίας έως 280.000 ευρώ.
4. Να έχει καταθέσεις και λοιπά χρηματοοικονομικά προϊόντα – όπως μετοχές και ομόλογα – στην Ελλάδα και στο εξωτερικό αξίας έως 15.000 ευρώ.
5. Το σύνολο του ανεξόφλητου κεφαλαίου του δανείου, στο οποίο συνυπολογίζονται λογιστικοποιημένοι τόκοι, να μην υπερβαίνει τις εκατόν τριάντα χιλιάδες (130.000) ευρώ ανά πιστωτή, κατά την ημερομηνία υποβολής της αίτησης του άρθρου 68 ν. 4790/2021.

Σε αυτή την περίπτωση, το μέγιστο ποσό της μηνιαίας επιδότησης **ανέρχεται σε 300 ευρώ ανά** **οφειλή**.

* **Για πολύ μικρή επιχείρηση και ατομική επιχείρηση – ελεύθερο επαγγελματία που απασχολεί 1 έως 9 εργαζομένους και έχει μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020 κι επιπλέον οι συμβάσεις τους έχουν καταγγελθεί μετά την 31/12/2018** :

1.Να έχει ετήσιο κύκλο εργασιών έως 2 εκατ. Ευρώ.

1. Να διαθέτει ακίνητη περιουσία - μη υποθηκευμένη - αξίας έως 1,25 εκατ. ευρώ
2. Να έχει καταθέσεις στην Ελλάδα και στο εξωτερικό έως 550.000 ευρώ
3. Να διαθέτει χρηματοοικονομικά προϊόντα – όπως μετοχές, ομόλογα – αξίας έως 82,5 χιλ. ευρώ.

Σε αυτή την περίπτωση, το μέγιστο ποσό της μηνιαίας επιδότησης **ανέρχεται σε 2.500 ευρώ ανά οφειλή.**

* **Για μικρή επιχείρηση που απασχολεί 10 έως 49 εργαζομένους και έχει μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020 κι επιπλέον οι συμβάσεις τους έχουν καταγγελθεί μετά την 31/12/2018**:

1. Να έχει ετήσιο κύκλο εργασιών έως 10 εκατ. Ευρώ.
2. Να διαθέτει ακίνητη περιουσία - μη υποθηκευμένη - αξίας έως 7 εκατ. Ευρώ.
3. Να έχει καταθέσεις στην Ελλάδα και στο εξωτερικό έως 2,75 εκατ. Ευρώ.
4. Να διαθέτει χρηματοοικονομικά προϊόντα – όπως μετοχές, ομόλογα – αξίας έως 412,5 χιλ. ευρώ.

Σε αυτή την περίπτωση, το μέγιστο ποσό της μηνιαίας επιδότησης **ανέρχεται σε 7.500 ευρώ ανά οφειλή.**

* **Για μεσαία επιχείρηση που απασχολεί 50 έως 249 εργαζομένους και έχει μη εξυπηρετούμενες οφειλές που παρουσιάζουν καθυστέρηση μεγαλύτερη των 90 ημερών κατά την 31.12.2020 κι επιπλέον οι συμβάσεις τους έχουν καταγγελθεί μετά την 31/12/2018**:

1. Να έχει ετήσιο κύκλο εργασιών έως 50 εκατ. Ευρώ.
2. Να διαθέτει ακίνητη περιουσία – μη υποθηκευμένη – αξίας έως 35 εκατ. Ευρώ.
3. Να έχει καταθέσεις στην Ελλάδα και στο εξωτερικό έως 13,75 εκατ. Ευρώ.
4. Να διαθέτει χρηματοοικονομικά προϊόντα – όπως μετοχές και ομόλογα – αξίας έως 2,0625 εκατ. ευρώ.

Σε αυτή την περίπτωση, το μέγιστο ποσό της μηνιαίας επιδότησης **ανέρχεται σε 25.000 ευρώ ανά οφειλή**.

**ΣΥΝΟΠΤΙΚΗ ΠΑΡΟΥΣΙΑΣΗ ΚΡΙΤΗΡΙΩΝ Γ΄ΚΑΤΗΓΟΡΙΑΣ ΣΕ ΜΟΡΦΗ ΠΙΝΑΚΑ**

|  |  |  |  |  |  |  |
| --- | --- | --- | --- | --- | --- | --- |
|  |  | **ΓΕΦΥΡΑ ΙΙ– ΚΡΙΤΗΡΙΑ ΕΠΙΛΕΞΙΜΟΤΗΤΑΣ:**  **Γ. ΚΑΤΑΓΓΕΛΜΕΝΑ ΔΑΝΕΙΑ (που έχουν καταγγελθεί μετά την 31/12/2018)** | | | | |
| **ΔΙΚΑΙΟΥΧΟΙ** | **ΜΕΓΙΣΤΟ ΠΟΣΟ ΚΡΑΤΙΚΗΣ ΜΗΝΙΑΙΑΣ ΕΠΙΔΟΤΗΣΗΣ**  **ΑΝΑ ΔΑΝΕΙΟ** | **(1)**  **ΑΡΙΘΜΟΣ ΕΡΓΑΖΟΜΕΝΩΝ** | **(2)**  **ΚΥΚΛΟΣ ΕΡΓΑΣΙΩΝ** | **(3)**  **ΚΑΤΑΘΕΣΕΙΣ**  **(Ελλάδα & εξωτερικό)** | **(4)**  **ΛΟΙΠΑ ΧΡΗΜΑΤΟΟΙΚΟΝΟΜΙΚΑ ΠΡΟΪΟΝΤΑ** | **(5)**  **ΑΚΙΝΗΤΗ ΠΕΡΙΟΥΣΙΑ** |
| Ατομική επιχείρηση / Ελεύθερος Επαγγελματίας | 300 € | 0 | ≤ 36 χιλ. € **ΟΙΚΟΓΕΝEΙΑΚΟ ΕΙΣΟΔΗΜΑ** | ≤ 15 χιλ. € | | ≤ 280 χιλ. € |
| Πολύ μικρή επιχείρηση ή Ατομική επιχείρηση / Ελεύθερος Επαγγελματίας | 2.500 € | 1 – 9 | ≤ 2 εκατ. € | ≤ 550 χιλ. € | ≤ 82,5 χιλ. € | ≤ 1,25 εκατ. € (μη υποθηκευμένη) |
| Μικρή επιχείρηση | 7.500 € | 10 – 49 | ≤ 10 εκατ. € | ≤ 2,75 εκατ. € | ≤ 412,5 χιλ. € | ≤ 7 εκατ. € (μη υποθηκευμένη) |
| Μεσαία επιχείρηση | 25.000 € | 50 – 249 | ≤ 50 εκατ. € | ≤ 13,75 εκατ. € | ≤ 2,0625 εκατ. € | ≤ 35 εκατ. € (μη υποθηκευμένη) |

(άρθρο 64§3,4 ν. 4790/2021).

**1.7. Τι γίνεται στην περίπτωση που υπάρχει συνοφειλέτης ή/και εγγυητής; Εντάσσονται στην ρύθμιση του νόμου και οι συνοφειλέτες ή οι εγγυητές;**

Για τις ανάγκες του ν. 4790/2021 ως «οφειλέτης» νοείται το νομικό και το φυσικό πρόσωπο, ελεύθερος επαγγελματίας ή επιτηδευματίας, που έχει χρηματικές οφειλές προς Τράπεζα ή άλλο χρηματοδοτικό φορέα, είτε έχει συμβληθεί στη σύμβαση ως πρωτοφειλέτης (δηλ. άμεσα συμβαλλόμενος), είτε ως συνοφειλέτης, είτε ως εγγυητής.

(άρθρο 65 στοιχ.α΄ν. 4790/2021).

Αυτό σημαίνει πρακτικά ότι τόσο ο πρωτοφειλέτης, όσο και ο συνοφειλέτης ή ο εγγυητής μπορούν να υποβάλλουν αίτηση στο πλαίσιο του ν. 4790/2021. Όμως, μία μόνο συνεισφορά μπορεί να καταβληθεί για κάθε επιλέξιμη οφειλή, ακόμη και αν για την ίδια οφειλή κατατεθούν περισσότερες από μία αιτήσεις από διαφορετικούς επιλέξιμους οφειλέτες, κατά την παραπάνω έννοια.

(άρθρο 69 παρ. 8 του ν. 4790/2021).

Τα κριτήρια επιλεξιμότητας των αιτούντων προσώπων, είτε πρόκειται για πρωτοφειλέτη, είτε για συνοφειλέτη ή εγγυητή, είναι αυτά που αναφέρονται στο άρθρο 64§3,4 του Ν. 4790/2021 και είναι τα ίδια για όλες τις παραπάνω κατηγορίες αιτούντων. Δηλ. όταν η αίτηση υποβάλλεται από τον εγγυητή ή τον συνοφειλέτη, τότε αυτοί έχουν την ιδιότητα του «αιτούντος» και ισχύουν γι΄ αυτούς τα κριτήρια επιλεξιμότητας που ισχύουν για τους πρωτοφειλέτες αιτούντες.

(άρθρο 64§3,4 του ν. 4790/2021, άρθρο 65 στοιχ.α΄ ν. 4790/2021)

* 1. **Τι ισχύει εάν έχω λάβει αναστολή πληρωμής των οφειλών μου; Λογίζεται ως καθυστέρηση η χορήγηση αναστολής πληρωμών στην καταβολή της μηνιαίας δόσης εκουσίως από το χρηματοδοτικό φορέα ή στο πλαίσιο σχετικής νομοθετικής πρόβλεψης;**

Αν ο κορωνοπλήκτος έχει λάβει αναστολή πληρωμής οφειλών από το χρηματοδοτικό φορέα, τότε η καταβολή της συνεισφοράς του Δημοσίου μπορεί να αρχίσει μετά τη λήξη της αναστολής αυτής και δεν χρειάζεται να διακοπεί η αναστολή.

Συγκεκριμένα, ο οφειλέτης μπορεί να επιλέξει:

* είτε να διακόψει την αναστολή σε συνεργασία με την τράπεζα και τότε θα λάβει Κρατική επιδότηση για 8 μήνες
* είτε να μην διακόψει την αναστολή σε συνεργασία με την τράπεζα και τότε θα λάβει Κρατική επιδότηση για χρονικό διάστημα μικρότερο των 8 μηνών, έτσι ώστε η συνεισφορά του δημοσίου να μην ξεπερνά τους 8 μήνες μετά την ημερομηνία έγκρισης της συνεισφοράς.

Επίσης, μπορεί να χορηγηθεί επιπλέον επιμήκυνση της ήδη χορηγηθείσας αναστολής σε επιλέξιμη οφειλή, μετά τη διαπίστωση της επιλεξιμότητας της οφειλής στο πλαίσιο του παρόντος προγράμματος. Ωστόσο το δημόσιο δεν δύναται να επιδοτήσει το κορωνόπληκτο δάνειο για χρονικό διάστημα άνω των 8 μηνών μετά την ημερομηνία έγκρισης της συνεισφοράς.

Όχι, δεν λογίζεται ως καθυστέρηση η χορήγηση αναστολής πληρωμών για την καταβολή της μηνιαίας δόσης χρηματικής οφειλής (π.χ. δανείου), είτε εκουσίως από το χρηματοδοτικό φορέα ή στο πλαίσιο σχετικής νομοθετικής πρόβλεψης.

{άρθρο πέμπτο και έβδομο της 30.3.2020 Πράξης Νομοθετικού Περιεχομένου (Α’ 75), όπως κυρώθηκε με τον ν. 4684/2020 (Α’86), άρθρο 69 παρ.9 του ν. 4790/2021}

* 1. **Τι ισχύει στην περίπτωση που η οφειλή του αιτούντος έχει ήδη επιδοτηθεί μέσω του Ν.4605/2019 ή του Ν. 4714/2020 (Πρόγραμμα Γέφυρα Ι;**

Ένας πολίτης δεν μπορεί να λαμβάνει διπλή επιδότηση για την ίδια οφειλή.

Έτσι, οι οφειλές που έχουν επιδοτηθεί με το προηγούμενο Πρόγραμμα Γέφυρα (Κεφάλαιο Γ΄ Μέρους Τρίτου του νόμου 4714/2020, δεν είναι επιλέξιμες για επιδότηση με το Πρόγραμμα Γέφυρα ΙΙ.

Σε κάθε περίπτωση, θα πρέπει ο δικαιούχος να μην έχει κατά το χρόνο υποβολής της αιτήσεως στο Πρόγραμμα Γέφυρα ΙΙ άλλη ενεργή κρατική ενίσχυση για την οφειλή που είναι επιδεκτική συνεισφοράς.

(άρθρο 64§4 του ν. 4790/2021)

* 1. **Τι γίνεται στην περίπτωση που για την οφειλή (π.χ. δάνειο) υπάρχει η εγγύηση του Ελληνικού Δημοσίου;**

Τα δάνεια και λοιπές πιστώσεις με ενεργή εγγύηση του Ελληνικού Δημοσίου ή φορέων του, καθώς και με ενεργή εγγύηση της Ελληνικής Αναπτυξιακής Τράπεζας ή ευρωπαϊκών φορέων από πόρους ελληνικούς ή ευρωπαϊκούς για την οφειλή που είναι επιδεκτική συνεισφοράς, δεν είναι επιλέξιμα για επιδότηση με το Πρόγραμμα Γέφυρα 2.

(άρθρο 64§4 του ν.4790 /2021)

* 1. **Τι γίνεται στην περίπτωση που οφειλέτης – ελεύθερος επαγγελματίας έχει ήδη ενταχθεί στις διατάξεις της ρύθμισης οφειλών υπερχρεωμένων φυσικών προσώπων (ν.3869/2010) και εγκριθεί η συνεισφορά του Δημοσίου στο πλαίσιο του παρόντος Νόμου;**

Σε περίπτωση που η οφειλή ελεύθερου επαγγελματία υπάγεται ήδη στις διατάξεις της ρύθμισης των οφειλών υπερχρεωμένων φυσικών προσώπων (ν.3869/2010) και ακολούθως εγκριθεί η συνεισφορά του Δημοσίου στο παρόν πρόγραμμα, τότε ο οφειλέτης παραιτείται του δικαιώματός του να υποβάλλει αίτηση στο Ελληνικό Δημόσιο για τη μερική κάλυψη του ποσού της μηνιαίας καταβολής του σχεδίου διευθέτησης οφειλών βάσει των σχετικών διατάξεων της ρύθμισης των οφειλών υπερχρεωμένων φυσικών προσώπων (ν.3869/2010).

(άρθρο 64§7 του ν. 4790/2021, άρθρο 9§2 του ν.3869/2010)

* 1. **Τι γίνεται στην περίπτωση που ο οφειλέτης – ελεύθερος επαγγελματίας έχει υποβάλει αίτηση στον Ν.3869/2010 και αυτή είναι εκκρεμής σε πρώτο βαθμό, χωρίς να έχει συζητηθεί; Μπορεί ο οφειλέτης – ελεύθερος επαγγελματίας να υποβάλει αίτηση για τη συνεισφορά του Δημοσίου του παρόντος Νόμου;**

Οφειλέτης – ελεύθερος επαγγελματίας που έχει υποβάλει αίτηση για ρύθμιση των οφειλών υπερχρεωμένων φυσικών προσώπων του ν. 3869/2010 και αυτή είναι εκκρεμής στο αρμόδιο Ειρηνοδικείο, χωρίς να έχει συζητηθεί, μπορεί να υποβάλει αίτηση για συνεισφορά του Δημοσίου.

(άρθρο 64§7 του ν. 4790/2021)

* 1. **Τι γίνεται στην περίπτωση που οι ελεύθεροι επαγγελματίες - αιτούντες στον Ν.3869/2010 ρυθμίσουν συναινετικά οποιαδήποτε από τις οφειλές τους πριν την εκδίκαση της υπόθεσης;**

Αν οι αιτούντες - ελεύθεροι επαγγελματίες ρυθμίσουν συναινετικά οποιαδήποτε από τις οφειλές, που είναι επιλέξιμες για την καταβολή συνεισφοράς δημοσίου κατά τον παρόντα νόμο, τότε η δίκη της ρύθμισης των οφειλών υπερχρεωμένων φυσικών προσώπων (ν.3869/2010), καταργείται ως προς τις οφειλές που ρυθμίστηκαν συναινετικά και συνεχίζεται η δίκη για τις υπόλοιπες οφειλές που δεν ρυθμίστηκαν στο πλαίσιο του παρόντος Νόμου.

(άρθρο 64§7 του ν. 4790 /2021)

**1.14. Τι προβλέπεται σε περίπτωση που έχει ήδη ξεκινήσει η Διαδικασία του Κώδικα Δεοντολογίας Τραπεζών (Ν. 4224/2013);**

Η υποβολή της αίτησης διακόπτει τη διαδικασία του Κώδικα Δεοντολογίας Τραπεζών, ως προς τις επιδεκτικές για συνεισφοράς οφειλές. Αν για οποιονδήποτε λόγο η διαδικασία της συναινετικής ρύθμισης των οφειλών δεν τελεσφορήσει, δεν απαιτείται (ούτε αποκλείεται) συνέχιση της διαδικασίας επίλυσης καθυστερήσεων του Κώδικα Δεοντολογίας

(άρθρο 68§12 του ν. 4790 /2021)

**1.15. Ποιοι νοούνται ως πιστωτές; Εντάσσονται στην ρύθμιση του Προγράμματος Γέφυρα 2 οι οφειλές σε πιστωτικά ιδρύματα που έχουν τεθεί σε ειδική εκκαθάριση ή σε εταιρίες διαχείρισης απαιτήσεων από δάνεια και πιστώσεις;**

Είναι επιλέξιμα όλα τα είδη πιστωτών, όπως τράπεζες, πιστωτικά ή χρηματοδοτικά ιδρύματα, ακόμη και αν τελούν σε καθεστώς ειδικής εκκαθάρισης, καθώς και οι εταιρείες διαχείρισης απαιτήσεων από δάνεια ή πιστώσεις του άρθρου 1 του ν. 4354/2015, εφόσον τελούν υπό την εποπτεία της Τράπεζας της Ελλάδος ή του Ενιαίου Εποπτικού Μηχανισμού.

(άρθρο 65 στοιχείο β του ν. 4790 /2021)

**1.16. Εάν η οφειλή έχει πωληθεί ή τιτλοποιηθεί ή ανατεθεί σε εταιρεία διαχείρισης απαιτήσεων από δάνεια και πιστώσεις (fund – servicer), ποιος είναι ο πιστωτής;**

Σε περίπτωση πώλησης απαίτησης από δάνειο ή πίστωση σε εταιρεία διαχείρισης απαιτήσεων από δάνεια και πιστώσεις (fund – servicer) σύμφωνα με το ν. 4354/2015 ή τιτλοποίησης απαίτησης και πώλησής της σύμφωνα με το ν. 3156/2003, τότε ο πιστωτής συμμετέχει στη διαδικασία μόνο μέσω της εταιρίας διαχείρισης απαιτήσεων από δάνεια και πιστώσεις στην οποία έχει ανατεθεί η διαχείριση της πίστωσης ή μέσω του προσώπου στο οποίο έχει ανατεθεί η διαχείριση της πίστωσης.

(άρθρο 65 στοιχείο β του ν. 4790 /2021, άρθρο 1 παρ. 1 περ. γ΄του ν.4354/2015 και άρθρο 10 παρ. 14 του ν. 3156/2003 )

**1.17. Ποιες οφειλές μπορούν να ρυθμιστούν στο πλαίσιο του Προγράμματος Γέφυρα ΙΙ;**

Οι οφειλές που μπορούν να ρυθμιστούν, δηλ. είναι επιδεκτικές συνεισφοράς του δημοσίου, είναι οφειλές επιχειρήσεων (νομικών προσώπων και ελευθέρων επαγγελματιών) προς χρηματοδοτικούς φορείς από οποιαδήποτε αιτία, εξυπηρετούμενες και μη, εφόσον βέβαια συντρέχουν οι προϋποθέσεις που θέτει το Πρόγραμμα Γέφυρα ΙΙ.

(άρθρο 64 του ν. 4790/2021)

**1.18. Σε ποιους απευθύνεται το Πρόγραμμα ΓέφυραΙΙ; Επιδοτούνται μόνο οι τόκοι ή και το κεφάλαιο του δανείου;**

Το Πρόγραμμα Γέφυρα ΙΙ απευθύνεται σε μικρομεσαίες επιχειρήσεις και ελεύθερους επαγγελματίες που έχουν μη εξυπηρετούμενες ή / και καταγγελμένες οφειλές, και αναπροσαρμόζεται αναλογικά το μέγιστο ποσό της επιδότησης μηνιαίας δόσης επιχειρηματικών δανείων για 8 μήνες. Με το Πρόγραμμα Γέφυρα ΙΙ επιδοτείται τόσο το κεφάλαιο όσο και οι τόκοι της οφειλής. Οι συνεπείς δανειολήπτες επιβραβεύονται με υψηλά ποσοστά επιδότησης, που φτάνουν μέχρι και το 90% της μηνιαίας δόσης. Αλλά και οι επιχειρήσεις που έχουν μη εξυπηρετούμενες οφειλές λαμβάνουν επιδότηση δόσης μέχρι και 80%, για να τις ρυθμίσουν και να αποφύγουν κατασχέσεις και πλειστηριασμούς.

(άρθρο 64 του ν. 4790/2021)

**1.19. Ποια είναι τα κύρια κριτήρια ένταξης στο Πρόγραμμα Γέφυρα ΙΙ;**

Τα κριτήρια είναι ανάλογα της κατηγορίας και του μεγέθους της επιχείρησης (νομικού προσώπου ή ελεύθερου επαγγελματία), που θα πρέπει υποχρεωτικά να ανήκει σε κλάδους (ΚΑΔ) που έχουν πληγεί λόγω της πανδημίας του covid-19, αν απασχολεί υπαλλήλους, αν το δάνειο είναι εξυπηρετούμενο, o ετήσιος κύκλος εργασιών ή το οικογενειακό εισόδημα σε περίπτωση ατομικής επιχείρησης-ελεύθερου επαγγελματία, η ακίνητη περιουσία και το ύψος των καταθέσεων.

Οι σχετικές προϋποθέσεις επιλεξιμότητας και τα εν γένει κριτήρια περιγράφονται αναλυτικά στις ερωταπαντήσεις 1.1. – 1.6.

(άρθρο 64 του ν. 4790/2021)

# 2. ΠΡΟΣΔΙΟΡΙΣΜΟΣ ΑΞΙΑΣ ΠΕΡΙΟΥΣΙΑΚΩΝ ΣΤΟΙΧΕΙΩΝ

* 1. **Πώς υπολογίζεται η αξία της συνολικής ακίνητης περιουσίας προκειμένου ο αιτών να είναι επιλέξιμος;**

Για τον προσδιορισμό της αξίας της συνολικής ακίνητης περιουσίας λαμβάνεται υπόψη η φορολογητέα αξία αυτής για τον υπολογισμό του ΕΝ.Φ.Ι.Α., όπως αυτή προκύπτει από την τελευταία πράξη προσδιορισμού φόρου, εξαιρουμένων των γηπέδων εκτός σχεδίου πόλης και οικισμού, για τα οποία δεν προσδιορίζεται αξία Ε.Ν.Φ.Ι.Α.

(άρθρο 66 του ν. 4790/2021)

* 1. **Πώς υπολογίζεται η αξία γηπέδων εκτός σχεδίου πόλεως και οικισμού;**

Η αξία γηπέδων εκτός σχεδίου πόλης και οικισμού δεν λαμβάνεται υπόψη εφόσον δεν προσδιορίζεται σχετική αξία Ε.Ν.Φ.Ι.Α.

(άρθρο 66 του ν. 4790 /2021)

**2.3.Πώς υπολογίζεται η αξία της συνολικής ακίνητης περιουσίας, στις περιπτώσεις που ο νόμος προβλέπει ρητώς ότι δεν λαμβάνεται υπόψη η αξία των ακινήτων στα οποία υφίσταται εμπράγματο βάρος ή άλλη εξασφάλιση;**

Στις περιπτώσεις όπου αναφέρεται ρητώς ότι δεν λαμβάνεται υπόψη η αξία των ακινήτων στα οποία υφίσταται εμπράγματο βάρος ή άλλη εξασφάλιση, αυτά εξαιρούνται από τον υπολογισμό της αξίας της ακίνητης περιουσίας.

(άρθρο 66εδ. β΄ του ν. 4790/2021)

# ΔΙΑΔΙΚΑΣΙΑ – ΒΗΜΑΤΑ ΤΟΥ ΝΟΜΟΥ ΚΑΙ ΥΠΟΣΤΗΡΙΞΗ

**3.1. Πώς μπορεί να υποβληθεί η αίτηση για τη χορήγηση συνεισφοράς δημοσίου στην αποπληρωμή των επιχειρηματικών οφειλών;**

H αίτηση υποβάλλεται ηλεκτρονικά μέσω ψηφιακής πλατφόρμας ηλεκτρονικής υποβολής και διαχείρισης αιτήσεων, στην οποία υπάρχει πρόσβαση μέσω της Ειδικής Γραμματείας Διαχείρισης Ιδιωτικού Χρέους (<http://www.keyd.gov.gr/>) ή μέσω της εθνικής πύλης του Δημοσίου ([www.gov.gr](http://www.gov.gr)).Η υποβολή της αίτησης γίνεται με τους κωδικούς ταυτοποίησης taxisnet.

(άρθρο 67 παρ.1 και 68 παρ.3 του ν. 4790 /2021)

**3.2. Τι δικαιολογητικά απαιτούνται;**

Για την υποβολή της αίτησης δεν απαιτείται κανένα δικαιολογητικό. Η διαδικασία είναι απλή, γρήγορη και πλήρως ηλεκτρονική, αφού όλες οι πληροφορίες είναι διαθέσιμες στην ηλεκτρονική πλατφόρμα.

**3.3. Ποια τα βασικά βήματα της αίτησης; Τι πληροφορίες ζητούνται;**

Η διαδικασία είναι απλή και διαρκεί μόλις μερικά λεπτά.

Τα βήματα είναι:

1. Εισαγωγή στην ηλεκτρονική πλατφόρμα με τους κωδικούς taxisnet
2. Συμπλήρωση πληροφοριών:
   * ποιος είναι ο σύμβουλος – εκπρόσωπος σου, οπότε και ολοκληρώνεται η διαδικασία για εσένα
   * αν δεν επιθυμείς σύμβουλο – εκπρόσωπο, τότε θα πρέπει να:
     + επιβεβαιώσεις τα πλήρη στοιχεία σου και Κωδικό Αριθμό Δραστηριότητας (αν δεν έχει ήδη εντοπιστεί από την πλατφόρμα)
     + επιβεβαιώσεις, εάν είσαι φυσικό πρόσωπο, τον/την σύζυγο ή/και τα εξαρτώμενα μέλη της οικογένειας σου (αν δεν έχουν ήδη εντοπιστεί από την πλατφόρμα)
     + συμπληρώσεις, αν υπάρχει, τη ρευστοποιήσιμη περιουσία (καταθέσεις, ομόλογα κλπ) στο εξωτερικό
     + απαντήσεις θετικά στις υπεύθυνες δηλώσεις της πλατφόρμας (περί χορήγησης άδειας άρσης απορρήτου, άντλησης στοιχείων, ότι τα στοιχεία είναι ακριβή κλπ)

Μόλις υποβληθεί η αίτηση, τότε διενεργούνται ειδικοί έλεγχοι, προκειμένου να διαπιστωθεί εάν ο αιτών πληροί τα κριτήρια επιλεξιμότητας, γεγονός για το οποίο ενημερώνεται από την ηλεκτρονική πλατφόρμα, η οποία του αποστέλλει ηλεκτρονικά σχετική ειδοποίηση.

Αναλυτικότερα βλέπε την παρακάτω ενότητα 4.

**3.4. Ποια η διαδικασία μετά την υποβολή της αίτησης;**

Εφόσον η επιλέξιμη οφειλή είναι εξυπηρετούμενη, τότε η αίτηση διαβιβάζεται ηλεκτρονικά στις εμπλεκόμενες τράπεζες, οι οποίες προβαίνουν σε ειδικούς ελέγχους και στη συνέχεια αποστέλλουν τον αριθμό λογαριασμού (IBAN), όπου το Κράτος καταβάλλει την επιδότηση. Η καταβολή της επιδότησης ξεκινά με τη λήξη της αναστολής πληρωμών, που ενδεχομένως έχει χορηγηθεί από την τράπεζα, αλλά το αργότερο έως 31/12/2021.

Εφόσον η επιλέξιμη οφειλή είναι μη εξυπηρετούμενη, τότε η αίτηση διαβιβάζεται ηλεκτρονικά στις εμπλεκόμενες τράπεζες, οι οποίες σε καλούν για να προσκομίσεις τυχόν πρόσθετα απαιτούμενα δικαιολογητικά (π.χ. πιστοποιητικό βαρών). Θα πρέπει να τα προσκομίσεις εντός 15 ημερών. Στη συνέχεια οι τράπεζες σου παρέχουν μια ή περισσότερες εναλλακτικές προτάσεις ρύθμισης οφειλών, εντός 30 ημερών. Έχεις το δικαίωμα να δεχθείς ή να απορρίψεις τη ρύθμιση αυτή. Η ρύθμιση αυτή πρέπει να είναι μακροπρόθεσμη και βιώσιμη, δηλ. να μπορείς να την εξυπηρετήσεις, σύμφωνα με τις παρούσες οικονομικές σου δυνατότητες. Για να λάβεις την επιδότηση, θα πρέπει να έχεις συμφωνήσει σε μια ρύθμιση σε συνεργασία με την τράπεζα και να υπογράψεις τη σχετική σύμβαση έως 15.7.2021.

**3.5. Ποιος μπορεί να με βοηθήσει να υποβάλλω την αίτηση;**

Μπορείς να απευθύνεσαι δωρεάν:

* είτε στην ηλεκτρονική γραμμή εξυπηρέτησης (helpdesk μέσω της πλατφόρμας)
* ή με διοργάνωση επίσκεψης – τηλεδιάσκεψης με ένα από τα 50 Κέντρα – Γραφεία Ενημέρωσης και Υποστήριξης Δανειοληπτών, όπου παρέχεται συμβουλευτική καθοδήγηση (τηλ.: 213.212.57.30).

Μπορεί να αναλάβει την εκπροσώπηση σου ένας εξειδικευμένος σύμβουλος.

**3.6. Μπορεί ο οφειλέτης να ορίσει «σύμβουλο» προς υποστήριξή του στη διαδικασία του παρόντος νόμου;**

Ναι, ο οφειλέτης μπορεί να επιλέξει ως «σύμβουλο», φυσικό ή νομικό πρόσωπο, το οποίο αναλαμβάνει τη διενέργεια των απαιτούμενων διαδικασιών και την επαρκή υποστήριξη του οφειλέτη, κατά το στάδιο της αίτησης στην ηλεκτρονική πλατφόρμα και τη ρύθμιση των οφειλών.

«Σύμβουλος» υπό την παραπάνω έννοια, ενδεικτικά μπορεί να ορισθεί δικηγόρος, λογιστής – φοροτεχνικός, οικονομολόγος, ή οποιαδήποτε άλλη επιστημονική ειδικότητα με γνώσεις και εμπειρία για την επαρκή υποστήριξη του οφειλέτη στη διαδικασία του παρόντος νόμου.

(άρθρο 65παρ. ιβ) του ν. 4790/2021)

Στην περίπτωση αυτή ο οφειλέτης περιλαμβάνει στην αίτησή του δήλωση, ότι για τη σύνταξή της αίτησης συνέπραξε σύμβουλος και δηλώνει τα στοιχεία του στην πλατφόρμα.

**3.7. Ποια η αμοιβή του συμβούλου και πως καταβάλλεται; Έχει παρακράτηση φόρου;**

Ο σύμβουλος, μόλις προβεί στην οριστική υποβολή της αίτησης, δικαιούται αμοιβής, εφόσον υφίστανται επιλέξιμες προς συνεισφορά οφειλές, που πληρούν τα ανωτέρω κριτήρια επιλεξιμότητας.

Το ύψος της αμοιβής ανέρχεται σε διακόσια πενήντα (250) ευρώ ανά χρηματοδοτικό φορέα στον οποίο υφίστανται επιλέξιμες προς συνεισφορά οφειλές. Η ανωτέρω αμοιβή περιλαμβάνει και το Φόρου Προστιθέμενης Αξίας (Φ.Π.Α.) και συνεπώς υπόχρεος για την καταβολή του Φ.Π.Α. είναι ο σύμβουλος. Επί της αμοιβής, δεν διενεργείται παρακράτηση φόρου (έως 20% φυσικών προσώπων που ασκούν επιχειρηματική δραστηριότητα), καθώς η αμοιβή είναι μικρότερη των 300 €.

Η αμοιβή καταβάλλεται έναντι νομίμου παραστατικού, δηλ. είτε τιμολογίου είτε Απόδειξης Παροχής Υπηρεσιών, το οποίο εκδίδεται στα φορολογικά στοιχεία του οφειλέτη, επιβαρύνει τον οφειλέτη και:

* είτε καταλογίζεται στο ανεξόφλητο υπόλοιπο του προς ρύθμιση δανείου
* είτε καταλογίζεται ως έξοδο που βαρύνει την επιλέξιμη για συνεισφορά οφειλή.

Έξοδα πίστωσης του λογαριασμού του συμβούλου από το χρηματοδοτικό φορέα, βαρύνουν το σύμβουλο.

Η αμοιβή του συμβούλου καταβάλλεται από το χρηματοδοτικό φορέα, ως εξής:

α) Στην περίπτωση των οφειλών της Κατηγορίας Α (δηλ. για εξυπηρετούμενες οφειλές ή μη εξυπηρετούμενες για χρονικό διάστημα μικρότερο των 90 ημερών), η αμοιβή του συμβούλου καταβάλλεται κατά το χρόνο της αποστολής στην ηλεκτρονική πλατφόρμα του ποσού των μηνιαίων δόσεων από το χρηματοδοτικό φορέα

β) Στην περίπτωση των δανείων των Κατηγοριών Β και Γ (δηλ. για μη εξυπηρετούμενες οφειλές για χρονικό διάστημα μεγαλύτερο των 90 ημερών), η αμοιβή του συμβούλου καταβάλλεται είτε κατά το χρόνο που θα επιτευχθεί η αναδιάρθρωση, είτε το αργότερο μετά την παρέλευση της προθεσμίας της 15.07.2021, ανεξαρτήτως εάν θα επιτευχθεί αναδιάρθρωση.

(άρθρο 68 παρ. 13 και άρθρο 69 παρ. 4 του ν. 4790/2021)

# 4.ΥΠΟΒΟΛΗ ΑΙΤΗΣΗΣ

**4.1.Μέχρι πότε υποβάλλεται η αίτηση για τη χορήγηση συνεισφοράς δημοσίου στην αποπληρωμή των δανειακών υποχρεώσεων;**

H αίτηση υποβάλλεται ηλεκτρονικά από τις 5 Απριλίου 2021 έως και τις 09 Μαΐου 2021 (αποσβεστική προθεσμία).

(άρθρο 68 παρ.1 του ν. 4790/2021)

**4.2. Ποιος μπορεί να υποβάλει αίτηση για τη χορήγηση συνεισφοράς δημοσίου στην αποπληρωμή των δανειακών υποχρεώσεων;**

Κάθε φυσικό πρόσωπο ή εκπρόσωπος νομικού προσώπου, στο οποίο συντρέχουν οι προϋποθέσεις επιλεξιμότητας, όπως ορίζονται στο νόμο (βλ. αναλυτικά κεφάλαιο 1) μπορεί να υποβάλει αίτηση για τη χορήγηση συνεισφοράς δημοσίου στην αποπληρωμή των δανειακών του υποχρεώσεων.

(άρθρο 68 § 1 του ν. 4790/2021)

**4.3. Ποιος υποβάλει την αίτηση σε περίπτωση που για την ίδια οφειλή ευθύνονται περισσότεροι;**

Σε περίπτωση περισσότερων συνοφειλετών για την ίδια οφειλή, αρκεί να υποβληθεί η αίτηση από έναν από αυτούς.

(άρθρο 68 § 1 του ν. 4790/2021)

**4.4. Αν υποβληθεί αίτηση και ο οφειλέτης εκπέσει από την συνεισφορά του δημοσίου (π.χ. σε περίπτωση μη τήρησης των υποχρεώσεών του) μπορεί να υπάρξει δεύτερη ευκαιρία;**

Όχι. Δεν επιτρέπεται η υποβολή δεύτερης αίτησης για τη χορήγηση συνεισφοράς δημοσίου από το ίδιο νομικό ή φυσικό πρόσωπο.

(άρθρο 68 § 2 του ν. 4790/2021)

**4.5. Ποια στοιχεία και δικαιολογητικά ανακτώνται αυτόματα κατά την υποβολή της αίτησης από τη βάση δεδομένων της Φορολογικής Διοίκησης;**

Τα πλήρη στοιχεία καθώς και τα σχετικά έγγραφα ανακτώνται από τις βάσεις δεδομένων της Φορολογικής Διοίκησης για τον αιτούντα και σε περίπτωση που ο αιτών είναι φυσικό πρόσωπο του/της συζύγου και των εξαρτημένων μελών, και ειδικότερα:

* Το ονοματεπώνυμο
* Το πατρώνυμο
* Ο Α.Φ.Μ. (Αριθμός Φορολογικού Μητρώου)
* Ο ΑΜΚΑ (Αριθμός Μητρώου Κοινωνικής Ασφάλισης)
* Οι ΚΑΔ (Κωδικοί Αριθμοί Δραστηριότητας), αν είναι επιτηδευματίες
* Δήλωση εισοδήματος νομικών ή φυσικών προσώπων κατά περίπτωση
* Πράξη διοικητικού προσδιορισμού του ΕΝ.Φ.Ι.Α. του τελευταίου φορολογικού έτους
* Πράξη διοικητικού προσδιορισμού του φόρου εισοδήματος του τελευταίου φορολογικού έτους

Τα παραπάνω στοιχεία και έγγραφα αντλούνται αυτόματα, εκκινώντας από την τελευταία διαθέσιμη έκδοσή τους, εφόσον δεν έχει παρέλθει η αντίστοιχη προθεσμία υποβολής τους, βάσει της κείμενης φορολογικής νομοθεσίας.

Μετά την παρέλευση των προβλεπόμενων προθεσμιών, η αυτόματη άντληση των εγγράφων, εκκινεί από την τελευταία έκδοση, για την οποία υπάρχει υποχρέωση υποβολής.

(άρθρο 68 § 3,8 του ν.4790 /2021)

**4.6. Ποια στοιχεία συμπληρώνονται ή επιβεβαιώνονται από τον αιτούντα;**

Κατά την υποβολή της αίτησης ο αιτών συμπληρώνει:

* το τηλέφωνο
* τη διεύθυνση ηλεκτρονικής αλληλογραφίας του (e-mail)
* τις καταθέσεις (συμπεριλαμβανομένων και των οικογενειακών) σε χώρες εκτός Ελλάδος

(άρθρο 68 § 4 του ν. 4790/2021)

**4.7. Τι δηλώνει υπεύθυνα ο αιτών μέσω της ηλεκτρονικής πλατφόρμας; Ποια πεδία της ηλεκτρονικής πλατφόρμας επιβεβαιώνονται ως υπεύθυνη δήλωση από τον αιτούντα;**

Ο αιτών συναινεί και επιβεβαιώνει ως υπεύθυνη δήλωση, επιλέγοντας τα αντίστοιχα πεδία της πλατφόρμας τα ακόλουθα:

α) Ότι συντρέχουν στο πρόσωπό του οι προϋποθέσεις επιλεξιμότητας.

β) Ότι παρέχει άδεια στους χρηματοδοτικούς φορείς και στο δημόσιο για πρόσβαση, επεξεργασία και διασταύρωση των δεδομένων που περιλαμβάνονται στην αίτηση, όσο και άλλων δεδομένων του που βρίσκονται στην κατοχή των χρηματοδοτικών φορέων, για τους σκοπούς του παρόντος.

γ) Υπεύθυνη δήλωση ότι δίνει τη συγκατάθεσή του για την άντληση των δεδομένων που ορίζονται στο νόμο από τη Φορολογική Διοίκηση και τους χρηματοδοτικούς φορείς

δ) Υπεύθυνη δήλωση ότι αποδέχεται να δημοσιευτούν πληροφορίες σχετικά με την ενίσχυση που θα χορηγηθεί με το παρόν νομοθετικό πρόγραμμα

Θα πρέπει να σημειωθεί ότι στην περίπτωση των νομικών προσώπων, η αίτηση και οι υπεύθυνες δηλώσεις υποβάλλονται από τα κατά τον νόμο πρόσωπα που το εκπροσωπούν, σύμφωνα με τα στοιχεία που δηλώθηκαν στη Φορολογική Διοίκηση.

Επίσης, για τον έλεγχο της τήρησης των προϋποθέσεων του Προσωρινού Πλαισίου, ο αιτών υποχρεούται επιπλέον να κάνει τις ακόλουθες υπεύθυνες δηλώσεις και να επισυνάψει στην αίτηση τα ακόλουθα δικαιολογητικά:

α) Υπεύθυνη δήλωση του λογιστή της επιχείρησης που να βεβαιώνει ότι η επιχείρηση κατά την 31η12.2019 ή κατά τη χορήγηση σύμφωνα με τα αναφερόμενα στην περ. στ της παρ. 4 του άρθρου 1, ανάλογα με την νομική μορφή και το είδος βιβλίων της επιχείρησης:

αα) είτε δεν είχε απωλέσει πάνω από το ήμισυ του εγγεγραμμένου της κεφαλαίου λόγω συσσωρευμένων ζημιών,

αβ) είτε δεν είχε απωλέσει πάνω από το ήμισυ του κεφαλαίου της, όπως εμφαίνεται στους λογαριασμούς της εταιρείας, λόγω συσσωρευμένων ζημιών.

Η ανωτέρω υπεύθυνη δήλωση δεν απαιτείται στην περίπτωση των ελεύθερων επαγγελματιών και των ανεξάρτητων ατομικών επιχειρήσεων που δεν απασχολούν εργαζομένους, καθώς και στην περίπτωση των μικρών και πολύ μικρών επιχειρήσεων.

β) Υπεύθυνη δήλωση ότι δεν έχει περιέλθει σε κατάσταση πτώχευσης, δεν έχει κατατεθεί αίτηση για πτώχευση, δεν έχει τεθεί σε αναγκαστική διαχείριση, δεν έχει υποβληθεί αίτηση για θέση σε αναγκαστική διαχείριση και δεν έχει υπαχθεί σε οιαδήποτε διαδικασία αφερεγγυότητας βάσει του εθνικού δικαίου, με εξαίρεση την περίπτωση όπου έχει επικυρωθεί συμφωνία εξυγίανσης της επιχείρησης με δικαστική απόφαση, η οποία δεν έχει προσβληθεί με ένδικα μέσα. Για τις υπεύθυνες δηλώσεις της περίπτωσης αυτής, ο αιτών θα πρέπει να υποβάλει στην πλατφόρμα και τα αντίστοιχα πιστοποιητικά που αποδεικνύουν την υπεύθυνη δήλωση, το αργότερο μέχρι την 31/12/2021.

γ) Υπεύθυνη δήλωση ότι δεν έχουν λάβει ενίσχυση διάσωσης και δεν έχουν ακόμη αποπληρώσει το δάνειο ή λύσει τη σύμβαση εγγύησης και δεν έχουν λάβει ενίσχυση αναδιάρθρωσης και υπόκεινται ακόμη σε σχέδιο αναδιάρθρωσης, κατά την έννοια των Κατευθυντηρίων γραμμών σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων (ΕΕ C 249 της 31.7.2014),

δ) Υπεύθυνη δήλωση σχετικά με τις επιχειρήσεις που συνιστούν ενιαία επιχείρηση, κατά την έννοια της περ. ιη του αρ. 2 του παρόντος, καθώς και αναφορικά με τις ενισχύσεις που έχει λάβει η επιχείρηση, σε επίπεδο ενιαίας επιχείρησης, δυνάμει του τμήματος 3.1 του Προσωρινού Πλαισίου.

ε) Εφόσον δραστηριοποιούνται στη μεταποίηση και την εμπορία γεωργικών προϊόντων, υπεύθυνη δήλωση ότι δεν θα μετακυλήσουν τη λαμβανόμενη ενίσχυση εν μέρει ή εξ ολοκλήρου, σε πρωτογενείς παραγωγούς.

(άρθρο 68 § 4& 5 του ν.4790/2021)

**4.8. Ποια στοιχεία ανακτώνται από τους χρηματοδοτικούς φορείς μετά την υποβολή της αίτησης;**

Μετά την υποβολή της αίτησης ανακτώνται από τους χρηματοδοτικούς φορείς για τον αιτούντα και κατά περίπτωση τον/την σύζυγο ή συμβίο/συμβία τα ακόλουθα:

α) στοιχεία αναφορικά με το σύνολο των οφειλών προς χρηματοδοτικούς φορείς, προκειμένου να ελεγχθεί το κριτήριο επιλεξιμότητας της περ. δ) της παρ. 4 του άρθρου 64,δηλαδή κατά πόσο υπάρχουν δάνεια τα οποία δεν εξυπηρετούνται και επιπλέον έχουν καταγγελθεί μέχρι και την ημερομηνία της αίτησης καθώς και αν τα τυχόν καταγγελμένα δάνεια καταλαμβάνουν ποσοστό μεγαλύτερο του 50% επί του συνόλου των δανείων, που έχουν λάβει από χρηματοδοτικούς φορείς για οποιαδήποτε αιτία.

β) στοιχεία αναφορικά με τις οφειλές προς χρηματοδοτικούς φορείς, οι οποίες είναι επιδεκτικές συνεισφοράς κατά το άρθρο 64, το οφειλόμενο ποσό ανά δάνειο σε χρηματοδοτικό φορέα και την ημερομηνία καθορισμού του ύψους της οφειλής.

γ) στοιχεία αναφορικά με την εξυπηρέτηση ή μη του συνόλου των δανειακών υποχρεώσεων στις 31/12/2020 και σε περίπτωση δανείου που ήταν σε καθυστέρηση μεγαλύτερη των ενενήντα (90) ημερών, την καταγγελία της δανειακής σύμβασης.

δ) στοιχεία αναφορικά με καταθέσεις και τα επενδυτικά προϊόντα του τηρούνται στα χρηματοπιστωτικά ιδρύματα, καθώς και την εκτιμώμενη αξία τους.

(άρθρο 68 § 9 του ν.4790 /2021)

**4.9. Είναι υποχρεωτικό η αίτηση να υπογράφεται (ηλεκτρονικά) από άλλα πρόσωπα πέραν του αιτούντος;**

Η αίτηση συνυπογράφεται κατά περίπτωση από: α) έναν από τους νομίμους εκπροσώπους στην περίπτωση νομικών προσώπων, β) τον ή την σύζυγο και από τα εξαρτώμενα μέλη του αιτούντος ή τους νομίμους αντιπροσώπους τους, εκτός εάν έχει δηλωθεί πριν την υποβολή της αίτησης στη φορολογική διοίκηση η διακοπή της έγγαμης συμβίωσης.

(άρθρο 68 § 6 του ν.4790/2021)

**4.10. Χρειάζεται να τη συνυπογράψει (ηλεκτρονικά) ο/η εν διαστάσει σύζυγος μου;**

Σε περίπτωση διακοπής της έγγαμης συμβίωσης, δεν απαιτείται η συνυπογραφή (ηλεκτρονικά) της αίτησης από τον/την σύζυγο. Η διακοπή της έγγαμης συμβίωσης θα πρέπει να έχει δηλωθεί στη Φορολογική Διοίκηση πριν την υποβολή της αίτησης.

(άρθρο 68 §6 του ν. 4790/2021)

**4.11. Η υποβολή και συνυπογραφή της αίτησης συνεπάγεται άρση του τραπεζικού και φορολογικού απορρήτου;**

Με την υποβολή και συνυπογραφή της αίτησης παρέχεται ρητή συγκατάθεση των προσώπων αυτών για την άντληση των δεδομένων από τη φορολογική διοίκηση και τους χρηματοδοτικούς φορείς αντίστοιχα που τους αφορούν, προκειμένου να διαπιστωθεί η πλήρωση των κριτηρίων επιλεξιμότητας.

(άρθρου 68§ 6 &7 του ν. 4790/2021)

**4.12. Ο αιτών έχει ευθύνη σε περίπτωση ανακριβών καταχωρήσεων;**

Η αίτηση υπέχει θέση υπεύθυνης δήλωσης του ν. 1599/1986 (Α' 75) του αιτούντα και των συνυπογραφόντων κατά περίπτωση για την ακρίβεια και την πληρότητα του περιεχομένου αυτής και των υποβληθέντων εγγράφων.

(άρθρο 68§ 10 του ν.4790 /2021)

**4.13. Ποιες είναι οι συνέπειες υποβολής ψευδούς υπεύθυνης δήλωσης του ν. 1599/1986; Τι προβλέπεται σε περίπτωση δήλωσης από τον αιτούντα ψευδών στοιχείων ή απόκρυψης αληθινών;**

Αν αποδειχθεί με δημόσια έγγραφα ότι η υπεύθυνη δήλωση, είναι ψευδής, τότε εφόσον η ανακρίβεια επιδρά στην επιλεξιμότητα του αιτούντος, η συνεισφορά θεωρείται αυτοδικαίως άκυρη. Στην περίπτωση αυτή ο οφειλέτης εκπίπτει της συνεισφοράς για το μέλλον και τα καταβληθέντα ποσά επιστρέφονται στο δημόσιο.

Σε περίπτωση που ο οφειλέτης δηλώσει ψευδή στοιχεία ή αποκρύψει αληθινά κατά την αίτηση υπαγωγής του στο πρόγραμμα, με σκοπό την ένταξή του στις ευεργετικές διατάξεις για τη συνεισφορά του Δημοσίου για προσωπικό περιουσιακό του όφελος, αυτός μπορεί να τιμωρηθεί σύμφωνα με τα οριζόμενα στο άρθρο 22 του ν. 1599/1986 με φυλάκιση τουλάχιστον τριών μηνών.

Σε περίπτωση που με βάση τα πραγματικά περιστατικά προκύπτουν λοιπές ποινικές ευθύνες εφαρμόζονται οι προβλεπόμενες από την ποινική νομοθεσία ποινές, εφόσον αυτές είναι αυστηρότερες. Σε κάθε περίπτωση, εφόσον υπάρχει υπόνοια διάπραξης οποιουδήποτε αδικήματος, τα σχετικά στοιχεία παραπέμπονται στον αρμόδιο εισαγγελέα για την εξέταση των ενδεχόμενων ποινικών ευθυνών.

(άρθρο 68 παρ. 11 και άρθρο 73 παρ. ζ του ν. 4790/2021)

1. **ΔΙΑΔΙΚΑΣΙΑ ΕΓΚΡΙΣΗΣ ΑΙΤΗΣΗΣ**

**5.1. Πότε θεωρείται υποβληθείσα μια αίτηση;**

Όταν ο πολίτης ή ο σύμβουλος του ολοκληρώσουν την ανωτέρω διαδικασία ετοιμασίας της αίτησης και την υποβάλουν οριστικά.

(άρθρο 69 παρ.1 του ν. 4790/2021)

**5.2. Τι γίνεται μετά την υποβολή της αίτησης;**

Μετά την υποβολή της αίτησης, η αίτηση διαβιβάζεται ηλεκτρονικά στους χρηματοδοτικούς φορείς, από τους οποίους ανακτώνται αυτόματα τα εξής:

α) στοιχεία αναφορικά με το σύνολο των οφειλών προς χρηματοδοτικούς φορείς, προκειμένου να ελεγχθεί το κριτήριο επιλεξιμότητας του άρθρου 64,

β) στοιχεία αναφορικά με τις απαιτήσεις προς χρηματοδοτικούς φορείς, οι οποίες είναι επιδεκτικές συνεισφοράς κατά το άρθρο 64, το οφειλόμενο ποσό ανά δάνειο σε χρηματοδοτικό φορέα και την ημερομηνία καθορισμού του ύψους της οφειλής,

γ) στοιχεία αναφορικά με την εξυπηρέτηση ή μη του συνόλου των δανειακών υποχρεώσεων στις 31.12.2020, και σε περίπτωση δανείου που ήταν σε καθυστέρηση μεγαλύτερη των ενενήντα (90) ημερών, την καταγγελία της δανειακής σύμβασης,

δ) στοιχεία αναφορικά με καταθέσεις και τα επενδυτικά προϊόντα του τηρούνται στα χρηματοπιστωτικά ιδρύματα, καθώς και την εκτιμώμενη αξία τους.

(άρθρο 69 παρ.1 του ν.4790 /2021)

**5.3. Πότε κρίνεται η επιλεξιμότητα; Μπορεί να εξετασθεί η αίτησή μου αν δεν έχω κριθεί επιλέξιμος;**

Εάν, κατά την ανάκτηση των δεδομένων αυτών, διαπιστωθεί ότι ο αιτών δεν πληροί ένα ή περισσότερα κριτήρια επιλεξιμότητας του νόμου, η ηλεκτρονική πλατφόρμα αποστέλλει ηλεκτρονικά ειδοποίηση στον αιτούντα εντός τριών εργασίμων ημερών. Με την αποστολή της, η διαδικασία περατώνεται και η αίτηση θεωρείται απορριφθείσα.

(άρθρο 69 παρ.1 του ν.4790 /2021)

**5.4.Τι γίνεται αν η οφειλή έχει καταγγελθεί; Επηρεάζεται η επιλεξιμότητά μου;**

Σε περίπτωση που υφίσταται έστω και μία καταγγελμένη οφειλή στο χρηματοδοτικό φορέα, ανεξαρτήτως ποσού, τα κριτήρια επιλεξιμότητας του αιτούντος έναντι του συγκεκριμένου χρηματοδοτικού φορέα κρίνονται με βάση τα κριτήρια των καταγγελμένων δανείων (βλέπε ερώτηση 1.6).

(άρθρο 69 παρ.2 του ν.4790/2021)

**5.5. Εφόσον διαπιστωθεί ότι η αίτηση πληροί όλα τα κατά περίπτωση οριζόμενα κριτήρια επιλεξιμότητας, τι γίνεται μετά; Πότε λαμβάνω πρόταση ρύθμισης από τις τράπεζες;**

Εφόσον διαπιστωθεί ότι η αίτηση πληροί όλα τα κατά περίπτωση οριζόμενα κριτήρια επιλεξιμότητας, σύμφωνα με το νόμο, αποστέλλεται στον οφειλέτη και το χρηματοδοτικό φορέα εντός τριών εργασίμων ημερών ενημέρωση ότι ο αιτών είναι καταρχήν επιλέξιμος για συνεισφορά δημοσίου.

Στη συνέχεια, οι χρηματοδοτικοί φορείς διαβιβάζουν κατά περίπτωση την ακόλουθη ενημέρωση:

Α. Εάν η επιλέξιμη οφειλή είναι εξυπηρετούμενη:

Εφόσον η επιλέξιμη οφειλή είναι εξυπηρετούμενη, ο χρηματοδοτικός φορέας αποστέλλει στην ηλεκτρονική πλατφόρμα, εντός δεκαπέντε (15) το αργότερο ημερών από τη διαπίστωση της καταρχήν επιλεξιμότητας του αιτούντος, το ποσό της μηνιαίας δόσης, ούτως ώστε να δρομολογηθεί η έναρξη καταβολής της συνεισφοράς του Δημοσίου, εκτός εάν συντρέχει η περίπτωση της παρ. 9 του άρθρου 69, οπότε ο χρηματοδοτικός φορέας αποστέλλει το ποσό της μηνιαίας δόσης εντός δεκαπέντε (15) ημερών από τη λήξη της χορηγηθείσας αναστολής.

**Β. Εάν η οφειλή είναι μη εξυπηρετούμενη ή/και η σχετική σύμβαση έχει καταγγελθεί:**

α) Εφόσον η επιλέξιμη οφειλή είναι μη εξυπηρετούμενη για χρονικό διάστημα μικρότερο των ενενήντα (90) ημερών, ο αιτών προβαίνει εντός δεκαπέντε (15) το αργότερο ημερών από τη διαπίστωση της καταρχήν επιλεξιμότητάς του στην καταβολή των δόσεων που ευρίσκονται σε καθυστέρηση, άλλως αυτές κεφαλαιοποιούνται από το χρηματοδοτικό φορέα και βαρύνουν το υπόλοιπο της οφειλής. Μετά την πάροδο της προθεσμίας της παρούσας, ο χρηματοδοτικός φορέας αποστέλλει εντός δεκαπέντε (15) ημερών το ποσό της μηνιαίας δόσης αυτής, για να ξεκινήσει η καταβολή της συνεισφοράς του Δημοσίου.

β) Εφόσον η επιλέξιμη οφειλή είναι μη εξυπηρετούμενη για χρονικό διάστημα μεγαλύτερο από ενενήντα (90) ημέρες ή η σχετική σύμβαση έχει καταγγελθεί, για να εκκινήσει η διαδικασία καταβολής της συνεισφοράς του Δημοσίου, λαμβάνει χώρα αναδιάρθρωση της επιλέξιμης οφειλής, έπειτα από συμφωνία του οφειλέτη με το χρηματοδοτικό φορέα. Για το λόγο αυτό, ο χρηματοδοτικός φορέας καλεί τον οφειλέτη αμελλητί, προκειμένου να συμφωνήσουν μία αμοιβαία αποδεκτή και βιώσιμη για τον οφειλέτη αναδιάρθρωση, η οποία θα πρέπει να είναι μακροπρόθεσμη και σύμφωνη με τις κατευθυντήριες γραμμές της Ευρωπαϊκής Αρχής Τραπεζών, όπου αυτές είναι εφαρμοστέες. Ο οφειλέτης οφείλει να προσκομίσει τα δικαιολογητικά και τα έγγραφα που θα του ζητήσει ο χρηματοδοτικός φορέας εντός δεκαπέντε (15) ημερών. Εφόσον ο χρηματοδοτικός φορέας προτείνει συμφωνία αναδιάρθρωσης, ο οφειλέτης οφείλει να την αποδεχθεί ή να την απορρίψει εντός δεκαπέντε (15) ημερών από την πρόταση. Η διαδικασία αναδιάρθρωσης πρέπει να έχει ολοκληρωθεί το αργότερο εντός τριών (3) μηνών, και σε κάθε περίπτωση έως 15.07.2021. Εφόσον τα μέρη συμφωνήσουν στην αναδιάρθρωση, ο χρηματοδοτικός φορέας αποστέλλει σχετική ενημέρωση στην ηλεκτρονική πλατφόρμα και δηλώνει ότι η αναδιάρθρωση κρίνεται βιώσιμη και σύμφωνη με τα οικονομικά δεδομένα του οφειλέτη κατά το χρόνο υπογραφής της σύμβασης αναδιάρθρωσης. Η υπογραφή του οφειλέτη στη σύμβαση αναδιάρθρωσης συνεπάγεται την από μέρους του αποδοχή της βιωσιμότητάς της. Μετά την ενημέρωση της συμφωνίας για τη βιωσιμότητα της αναδιάρθρωσης, ο χρηματοδοτικός φορέας αποστέλλει στην ηλεκτρονική πλατφόρμα το ποσό της μηνιαίας δόσης, για να ξεκινήσει η καταβολή της συνεισφοράς του Δημοσίου. Σε περίπτωση που δεν επιτευχθεί συμφωνία αναδιάρθρωσης ή σε περίπτωση που δεν υποβληθεί η δήλωση περί βιωσιμότητας μαζί με τη δήλωση περί επίτευξης συμφωνίας αναδιάρθρωσης, η διαδικασία διακόπτεται και η αίτηση θεωρείται απορριφθείσα.

Σε κάθε περίπτωση, είναι απαραίτητη προκειμένου να ξεκινήσει η καταβολή της συνεισφοράς του Δημοσίου, η αποστολή από το χρηματοδοτικό φορέα στην ηλεκτρονική πλατφόρμα του ποσού της μηνιαίας δόσης.

(άρθρο 69 παρ.3 του ν. 4790/2021)

**5.6. Προβλέπεται προθεσμία ολοκλήρωσης της διαδικασίας;**

Η διαδικασία της ρύθμισης πρέπει να έχει ολοκληρωθεί με την υπογραφή σχετικής σύμβασης με την εμπλεκόμενη τράπεζα, το αργότερο έως τις 15.07.2021.

(άρθρο 69 παρ. 4 του ν. 4790/2021)

**5.7. Η συμφωνία αναδιάρθρωσης οφειλών πρέπει να πληροί κάποιους κανόνες / όρους του παρόντος Νόμου;**

Στην περίπτωση που η επιλέξιμη οφειλή είναι μη εξυπηρετούμενη για χρονικό διάστημα μεγαλύτερο από ενενήντα (90) ημέρες ή η σχετική σύμβαση έχει καταγγελθεί, για να εκκινήσει η διαδικασία καταβολής της συνεισφοράς του Δημοσίου, λαμβάνει χώρα αναδιάρθρωση της επιλέξιμης οφειλής, έπειτα από συμφωνία του οφειλέτη με το χρηματοδοτικό φορέα. Η συμφωνία αναδιάρθρωσης εναπόκειται στην ελεύθερη βούληση των μερών και στη σύμπτωση δηλώσεων βουλήσεως των δύο μερών, ωστόσο θα πρέπει να είναι βιώσιμη (δηλ. να μπορεί να την τηρήσει ο οφειλέτης) και μακροπρόθεσμη.

(άρθρο 69 παρ. 4 του ν. 4790/2021)

**5.8. Αν σε μία τράπεζα έχω περισσότερες οφειλές, μπορώ να αιτηθώ την καταβολή της συνεισφοράς του Δημοσίου για κάποια/ες από αυτές;**

Σε περίπτωση ύπαρξης περισσότερων επιδεκτικών συνεισφοράς οφειλών, αποστέλλεται από το χρηματοδοτικό φορέα η πληροφόρηση για καθεμία από αυτές. Δεδομένου ότι η συνεισφορά εγκρίνεται για το σύνολο των οφειλών ανά χρηματοδοτικό φορέα, για να ξεκινήσει η καταβολή της συνεισφοράς, πρέπει να ρυθμιστούν ή να εξυπηρετηθούν οι μη εξυπηρετούμενες οφειλές σε κάθε έναν από τους χρηματοδοτικούς φορείς χωριστά.

Σε κάθε περίπτωση, είναι απαραίτητη προκειμένου να ξεκινήσει η καταβολή της συνεισφοράς του Δημοσίου, η αποστολή από το χρηματοδοτικό φορέα στην ηλεκτρονική πλατφόρμα του ποσού της μηνιαίας δόσης.

(άρθρο 69 παρ.5 του ν. 4790/2021)

**5.9. Υπάρχει κάποιος περιορισμός ως προς το ποσό της δημόσιας συνεισφοράς που μπορεί να λάβει η επιχείρησή μου;**

Η πλατφόρμα του προγράμματος ελέγχει την υπέρβαση των ορίων σώρευσης που προβλέπονται στο άρθρο 71, επί τη βάσει της υπεύθυνη δήλωσης που υποβάλλεται βάσει του άρθρου 68 παρ. 5. Το συνολικό ύψος της δημόσιας συνεισφοράς που λαμβάνει κάθε αιτούσα επιχείρηση προσαρμόζεται αναλογικά με βάση το ύψος των επιλέξιμων οφειλών, ώστε να μην οδηγεί σε υπέρβαση των κατά περίπτωση ορίων σώρευσης.

Επιπλέον, διενεργείται απολογιστικός έλεγχος με βάση τα συνολικά στοιχεία για τις ενισχύσεις που έχουν χορηγηθεί βάσει του τμήματος 3.1 του Προσωρινού Πλαισίου, στο πληροφοριακό σύστημα σώρευσης ενισχύσεων ήσσονος σημασίας του Υπουργείου Ανάπτυξης και Επενδύσεων.

(άρθρο 69 παρ. 6 - 7 του ν.4790 /2021)

**5.10. Κάθε οφειλέτης, συνοφειλέτης, εγγυητής δικαιούται συνεισφορά δημοσίου;**

Ναι, δικαιούται κάθε οφειλέτης, συνοφειλέτης, εγγυητής, αλλά για κάθε επιλέξιμη οφειλή, μία μόνο συνεισφορά μπορεί να καταβληθεί, ακόμη και αν για την ίδια οφειλή κατατεθούν περισσότερες από μία αιτήσεις από διαφορετικούς επιλέξιμους οφειλέτες.

(άρθρο 69 παρ. 8 του ν.4790 /2021)

# 6.ΔΙΑΔΙΚΑΣΙΑ ΚΑΤΑΒΟΛΗΣ ΣΥΝΕΙΣΦΟΡΑΣ ΤΟΥ ΔΗΜΟΣΙΟΥ

**6.1. Ποιος ο τρόπος καταβολής της συνεισφοράς του δημοσίου;**

Η καταβολή της συνεισφοράς Δημοσίου του γίνεται σε μηνιαία βάση.

Η συνεισφορά του Δημοσίου καταβάλλεται στους ειδικούς και ακατάσχετους λογαριασμούς εξυπηρέτησης των οφειλών που έχουν αποσταλεί στην ηλεκτρονική πλατφόρμα.

Η συνεισφορά του Δημοσίου δεν κατάσχεται ούτε συμψηφίζεται. Για την έγκριση και καταβολή της συνεισφοράς δεν απαιτείται φορολογική ή ασφαλιστική ενημερότητα του οφειλέτη.

(άρθρο 70 §2 του ν.4790/2021)

**6.2. Για πόσο χρονικό διάστημα συνεισφέρει το Δημόσιο σε δόσεις δανειοληπτών που έχουν συνάψει δάνεια με εμπράγματη ασφάλεια στην κύρια κατοικία τους και έχουν πληγεί οικονομικά από τον κορωνοϊό και πότε αυτή ξεκινά;**

Το Δημόσιο συνεισφέρει για χρονικό διάστημα οκτώ (8) μηνών από τον επόμενο μήνα της ημερομηνίας έγκρισης της αίτησης του δανειολήπτη. Σε περίπτωση που η δόση αποπληρωμής της οφειλής δεν είναι καταβλητέα σε μηνιαία βάση, η συνεισφορά του Δημοσίου καλύπτει οκτώ (8) μήνες από την έγκρισή της και καταβάλλεται κατά τον χρόνο που η δόση είναι απαιτητή από τον χρηματοδοτικό φορέα.

Σε περίπτωση που στον οφειλέτη έχει ήδη χορηγηθεί αναστολή δόσεων, ο οφειλέτης μπορεί να επιλέξει, είτε να διακοπεί η αναστολή και να ξεκινήσει η καταβολή συνεισφοράς, είτε να ξεκινήσει η καταβολή της συνεισφοράς μετά την ολοκλήρωση της αναστολής. Σε κάθε περίπτωση, η συνεισφορά δεν μπορεί να χορηγηθεί για χρονικό διάστημα μεγαλύτερο των οκτώ (8) μηνών από την ημερομηνία της έγκρισης της συνεισφοράς.

(άρθρο 71 § 4 και 69 § 9 του ν.4790/2021)

# 7.ΎΨΟΣ ΣΥΝΕΙΣΦΟΡΑΣ ΤΟΥ ΔΗΜΟΣΙΟΥ – ΧΡΟΝΙΚΟ ΔΙΑΣΤΗΜΑ ΚΑΤΑΒΟΛΗΣ

**7.1. Μέχρι ποιο ποσό μπορεί να συνεισφέρει το Δημόσιο;**

Η συνεισφορά του δημοσίου, ανέρχεται στα κατά περίπτωση αναφερόμενα ποσοστά και καταβάλλεται ως εξής:

**Κατηγορία Α**. Εφόσον πρόκειται για οφειλές εξυπηρετούμενες ή οφειλές που παρουσίαζαν  
καθυστέρηση μέχρι ενενήντα (90) ημέρες στις 31.12.2020:

* Για τους πρώτους τρεις (3) μήνες από την ημερομηνία ενημέρωσης της ηλεκτρονικής πλατφόρμας από τον χρηματοδοτικό φορέα, η συνεισφορά του Δημοσίου ανέρχεται σε ποσοστό ενενήντα τοις εκατό (90%) επί της μηνιαίας δόσης
* Για τους επόμενους τρεις (3) μήνες, η συνεισφορά του Δημοσίου ανέρχεται σε ποσοστό ογδόντα τοις εκατό (80%) επί της μηνιαίας δόσης
* Για τους τελευταίους δύο (2) μήνες, η συνεισφορά Δημοσίου ανέρχεται σε ποσοστό 70% επί της μηνιαίας δόσης.

Σε κάθε περίπτωση, η μηνιαία συνεισφορά για τις οφειλές της Κατηγορίας Α δεν μπορεί να υπερβεί το ποσό των:

i) Εξακοσίων (600) ευρώ ανά επιλέξιμη οφειλή, για τις ατομικές επιχειρήσεις που δεν έχουν  
εργαζομένους.  
ii) Πέντε χιλιάδων (5.000) ευρώ ανά επιλέξιμη οφειλή, για τα νομικά πρόσωπα και  
επιχειρήσεις, συμπεριλαμβανομένων και των ατομικών επιχειρήσεων, που συνιστούν πολύ  
μικρή επιχείρηση.

iii) Δέκα πέντε χιλιάδων (15.000) ευρώ ανά επιλέξιμη οφειλή, για τα νομικά πρόσωπα και  
επιχειρήσεις, συμπεριλαμβανομένων και των ατομικών επιχειρήσεων, που συνιστούν μικρή  
επιχείρηση.  
iv) Πενήντα χιλιάδων (50.000) ευρώ ανά επιλέξιμη οφειλή, για τα νομικά πρόσωπα και  
επιχειρήσεις, συμπεριλαμβανομένων και των ατομικών επιχειρήσεων, που συνιστούν  
μεσαία επιχείρηση.

**Κατηγορία Β**. Για μη εξυπηρετούμενες οφειλές που παρουσίαζαν καθυστέρηση μεγαλύτερη των ενενήντα (90) ημερών στις 31.12.2020 και δεν έχουν ακόμη καταγγελθεί από το χρηματοδοτικό φορέα:

* Για τους πρώτους τρεις (3) μήνες από την ημερομηνία ενημέρωσης της ηλεκτρονικής πλατφόρμας από τον χρηματοδοτικό φορέα, η συνεισφορά του Δημοσίου ανέρχεται σε ποσοστό ογδόντα τοις εκατό (80%) επί της μηνιαίας δόσης.
* Για τους επόμενους τρείς (3) ημερολογιακούς μήνες, η συνεισφορά Δημοσίου ανέρχεται σε ποσοστό 70% επί της μηνιαίας δόσης
* Για τους τελευταίους δύο (2) μήνες, η συνεισφορά Δημοσίου ανέρχεται σε ποσοστό 60% επί της μηνιαίας δόσης.

Σε κάθε περίπτωση, η μηνιαία συνεισφορά για τις οφειλές της Κατηγορίας Β δεν μπορεί να υπερβεί το ποσό των:

i) Πεντακοσίων (500) ευρώ ανά επιλέξιμη οφειλή, για ελεύθερους επαγγελματίες ή φυσικά  
πρόσωπα που ασκούν ατομική επιχειρηματική δραστηριότητα και δεν έχουν εργαζομένους.  
ii) Τεσσάρων χιλιάδων (4.000) ευρώ ανά επιλέξιμη οφειλή, για τα νομικά πρόσωπα και  
επιχειρήσεις, συμπεριλαμβανομένων και των ατομικών επιχειρήσεων, που συνιστούν πολύ  
μικρή επιχείρηση.

iii) Δώδεκα χιλιάδων πεντακοσίων (12.500) ευρώ ανά επιλέξιμη οφειλή, για τα νομικά  
πρόσωπα και επιχειρήσεις, συμπεριλαμβανομένων και των ατομικών επιχειρήσεων, που  
συνιστούν μικρή επιχείρηση.

iv) Σαράντα χιλιάδων (40.000) ευρώ ανά επιλέξιμη οφειλή, για τα νομικά πρόσωπα και  
επιχειρήσεις, συμπεριλαμβανομένων και των ατομικών επιχειρήσεων, που συνιστούν  
μεσαία επιχείρηση.

**Κατηγορία Γ.** Για μη εξυπηρετούμενες οφειλές που παρουσίαζαν καθυστέρηση μεγαλύτερη των ενενήντα (90) ημερών στις 31.12.2020 και επιπλέον έχουν καταγγελθεί από το χρηματοδοτικό φορέα μετά την 31.12.2018 και πριν την 31.12.2020, ακόμα και αν στη συνέχεια ρυθμίστηκαν με συμφωνία οφειλέτη και χρηματοδοτικού φορέα:

* Για τους πρώτους τρείς (3) ημερολογιακούς μήνες από την ημερομηνία ενημέρωσης της ηλεκτρονικής πλατφόρμας από το χρηματοδοτικό φορέα και για οφειλές σε καθυστέρηση άνω των 90 ημερών και καταγγελμένες, η συνεισφορά Δημοσίου ανέρχεται σε ποσοστό 50% επί της μηνιαίας δόσης
* Για τους επόμενους τρείς (3) ημερολογιακούς μήνες, η συνεισφορά Δημοσίου ανέρχεται σε ποσοστό 40% επί της μηνιαίας δόσης
* Για τους τελευταίους δύο (2) μήνες, η συνεισφορά Δημοσίου ανέρχεται σε ποσοστό 30% επί της μηνιαίας δόσης

Σε κάθε περίπτωση, η μηνιαία συνεισφορά για τις οφειλές της περίπτωσης Γ δεν μπορεί να ξεπεράσει το ποσό των:

i) Τριακοσίων (300) ευρώ ανά επιλέξιμη οφειλή, για ελεύθερους επαγγελματίες ή φυσικά  
πρόσωπα που ασκούν ατομική επιχειρηματική δραστηριότητα και δεν έχουν εργαζομένους.  
ii) Δύο χιλιάδων πεντακοσίων (2.500) ευρώ ανά επιλέξιμη οφειλή, για τα νομικά πρόσωπα  
και επιχειρήσεις, συμπεριλαμβανομένων και των ατομικών επιχειρήσεων, που συνιστούν  
πολύ μικρές επιχειρήσεις.

iii) Επτά χιλιάδων πεντακοσίων (7.500) ευρώ ανά επιλέξιμη οφειλή, για τα νομικά πρόσωπα  
και επιχειρήσεις, συμπεριλαμβανομένων και των ατομικών επιχειρήσεων, που συνιστούν  
μικρές επιχειρήσεις.

iv) Είκοσι πέντε χιλιάδων (25.000) ευρώ ανά επιλέξιμη οφειλή, για τα νομικά πρόσωπα και  
επιχειρήσεις, συμπεριλαμβανομένων και των ατομικών επιχειρήσεων, που συνιστούν  
μεσαίες επιχειρήσεις.

(άρθρο 71 § 1του ν. 4790/2021)

8. ΥΠΟΧΡΕΩΣΕΙΣ ΟΦΕΙΛΕΤΗ

**8.1. Ποιες είναι οι υποχρεώσεις του οφειλέτη κατά τη διάρκεια της καταβολής συνεισφοράς του Δημοσίου;**

Κατά τη διάρκεια της καταβολής συνεισφοράς του Δημοσίου, ο οφειλέτης έχει τις  
ακόλουθες υποχρεώσεις:

α) Να καταβάλει εμπρόθεσμα το ποσό της οφειλής που βαρύνει τον ίδιο και το οποίο δεν καλύπτεται από την συνεισφορά Δημοσίου.

β) Να παρέχει πρόσβαση στα αποδεικτικά στοιχεία της επιλεξιμότητάς του, καθώς και όλες τις απαραίτητες πληροφορίες που τυχόν ζητηθούν από το Δημόσιο κατά τον εκ των υστέρων έλεγχο, δηλαδή μετά την έναρξη καταβολής της συνεισφοράς, στον οποίο προβαίνει το Δημόσιο προκειμένου να διαπιστώσει τη συνδρομή των νομίμων προϋποθέσεων καταβολής της συνεισφοράς.

(άρθρο 72 παρ. 1 του ν. 4790/2021)

**8.2. Πότε θεωρείται εμπρόθεσμη η καταβολή του ποσού της οφειλής που βαρύνει τον οφειλέτη;**

Ο οφειλέτης καταβάλει εμπρόθεσμα, όταν η καταβολή εκ μέρους του πραγματοποιηθεί το αργότερο κατά την καταληκτική ημερομηνία που έχει ορίσει ο χρηματοδοτικός φορέας. Η μη καταβολή συνολικού ποσού ύψους μίας μηνιαίας δόσης δεν μπορεί να θεωρηθεί μη εμπρόθεσμη καταβολή.

(άρθρο 72 παρ. 1 περιπτ. α του ν. 4790/2021)

**8.3. Ποιες είναι οι υποχρεώσεις του οφειλέτη μετά την ολοκλήρωση της καταβολής της συνεισφοράς του Δημοσίου;**

Μετά την ολοκλήρωση της καταβολής της συνεισφοράς του Δημοσίου, ο οφειλέτης  
υποχρεούται να καταβάλλει τις δόσεις της οφειλής του προσηκόντως, κατά τον χρόνο που είναι καταβλητέες, καθ’ όλη τη διάρκεια παρακολούθησης (βλ. κατωτέρω ερώτηση 8.4), μετά τη λήξη της επιδότησης. Δεν μπορεί να θεωρηθεί μη προσήκουσα καταβολή η μη καταβολή συνολικού ποσού ύψους μίας μηνιαίας δόσης.

(άρθρο 72 παρ. 2 του ν. 4790/2021)

**8.4. Ποια είναι η διάρκεια παρακολούθησης της τήρησης των υποχρεώσεων του οφειλέτη για τις επιμέρους κατηγορίες δανείων, μετά την ολοκλήρωση της καταβολής της συνεισφοράς του Δημοσίου;**

Η διάρκεια της παρακολούθησης της τήρησης των υποχρεώσεων του οφειλέτη κυμαίνεται από 6 έως 18 μήνες, ανάλογα με τις διακρίσεις των οφειλών. Ειδικότερα:

Κατηγορία Α: για εξυπηρετούμενες οφειλές ή οφειλές που παρουσίαζαν καθυστέρηση μέχρι ενενήντα (90) ημέρες στις 31.12.2020, ο χρόνος παρακολούθησης είναι έξι (6) μήνες.

Κατηγορία Β: για μη εξυπηρετούμενες οφειλές που παρουσίαζαν καθυστέρηση μεγαλύτερη των ενενήντα (90) ημερών στις 31.12.2020 και δεν είναι καταγγελμένα ο χρόνος παρακολούθησης είναι δώδεκα (12) μήνες.

Κατηγορία Γ: για μη εξυπηρετούμενες οφειλές που παρουσίαζαν καθυστέρηση μεγαλύτερη των ενενήντα (90) ημερών στις 31.12.2020 και επιπλέον έχουν καταγγελθεί μέχρι την ημερομηνία αυτή από το χρηματοδοτικό φορέα, ακόμα και αν στη συνέχεια ρυθμίστηκαν με συμφωνία οφειλέτη και χρηματοδοτικού φορέα, ο χρόνος παρακολούθησης είναι δέκα οκτώ (18) μήνες.

Σημείωση: για οφειλές οποιασδήποτε κατηγορίας εκ των ανωτέρω, στα οποία η δόση δεν έχει ορισθεί σε μηνιαία βάση, ο χρόνος παρακολούθησης είναι δώδεκα (12) μήνες.

(άρθρο 72 παρ. 2 περίπτωση β του ν.4790 /2021)

**8.5. Ποιες είναι οι υποχρεώσεις του οφειλέτη, σε περίπτωση που η συνεισφορά του Δημοσίου χρηματοδοτείται από το συγχρηματοδοτούμενο σκέλος του Προγράμματος Δημοσίων Επενδύσεων (ΠΔΕ) του Υπουργείου Οικονομικών ή και από το ΕΣΠΑ;**

Σε περίπτωση συγχρηματοδότησης της συνεισφοράς του Δημοσίου από το συγχρηματοδοτούμενο σκέλος του Προγράμματος Δημοσίων Επενδύσεων (ΠΔΕ) του Υπουργείου Οικονομικών ή και από το ΕΣΠΑ, ο οφειλέτης υποχρεούται:

Α. να παράσχει κάθε στοιχείο, έγγραφο ή πληροφορία, ώστε να εξασφαλιστεί η δυνατότητα αποτίμησης και αξιολόγησης του προγράμματος ενίσχυσης, στα αρμόδια όργανα. Όλα τα σχετικά δικαιολογητικά και παραστατικά στοιχεία τηρούνται από την επιχείρηση σε ειδική μερίδα για δέκα (10) χρόνια από την ημερομηνία καταβολής της ενίσχυσης και τίθενται στη διάθεση των αρμοδίων οργάνων του Δημοσίου ή των αρμοδίων οργάνων της Ευρωπαϊκής Ένωσης, εφόσον ζητηθεί σχετικός έλεγχος, ανεξαρτήτως αν από άλλες διατάξεις της εθνικής  
νομοθεσίας δεν υποχρεούνται στη διατήρηση των δικαιολογητικών και παραστατικών. Τα  
ανωτέρω στοιχεία και δικαιολογητικά έγγραφα διατηρούνται υπό τη μορφή πρωτοτύπων, ή  
αντιγράφων των πρωτοτύπων ή σε κοινώς αποδεκτούς φορείς δεδομένων,  
περιλαμβανομένων των ηλεκτρονικών εκδόσεων των πρωτότυπων εγγράφων ή εγγράφων  
που υπάρχουν μόνο σε ηλεκτρονική μορφή.

Β. να ενημερώνει το κοινό σχετικά με τη στήριξη που έχει λάβει από τα Ευρωπαϊκά Διαρθρωτικά και Επενδυτικά Ταμεία:

α) Παρέχοντας στον διαδικτυακό τόπο του, εάν υπάρχει, σύντομη περιγραφή της πράξης,  
ανάλογης προς το επίπεδο της στήριξης, που περιλαμβάνει τους στόχους και τα  
αποτελέσματά της και επισημαίνει τη χρηματοδοτική συνδρομή από την Ένωση,  
β) τοποθετώντας τουλάχιστον μία αφίσα με πληροφόρηση σχετικά με το έργο, ελάχιστου  
μεγέθους Α3, που περιλαμβάνει τη χρηματοδοτική συνδρομή από την Ένωση, σε σημείο  
εύκολα ορατό από το κοινό, όπως η είσοδος σε ένα κτίριο.

(άρθρο 72 παρ. 3 του ν.4790 /2021)

# 9. ΔΙΑΚΟΠΗ ΚΑΤΑΒΟΛΗΣ ΣΥΝΕΙΣΦΟΡΑΣ ΔΗΜΟΣΙΟΥ ΚΑΙ ΑΝΑΔΡΟΜΙΚΗ ΕΚΠΤΩΣΗ

**9.1. Πότε διακόπτεται η συνεισφορά του Δημοσίου;**

Η συνεισφορά του Δημοσίου διακόπτεται:

α) σε περίπτωση έγκρισης της αίτησης χωρίς να πληρούνται οι προϋποθέσεις επιλεξιμότητας

β) σε περίπτωση λύσης του αιτούντος νομικού προσώπου ή θανάτου του αιτούντος φυσικού προσώπου

γ) σε περίπτωση, που κατόπιν τριών διαδοχικών εντολών πίστωσης, δεν έχει καταστεί δυνατόν να πιστωθεί η συνεισφορά του Δημοσίου σε τουλάχιστον έναν τραπεζικό λογαριασμό.

δ) σε περίπτωση που εκ των υστέρων κατά τον επανέλεγχο των στοιχείων της αίτησης διαπιστωθεί η μη συνδρομή των νομίμων προϋποθέσεων χορήγησης της Συνεισφοράς του Δημοσίου.

ε) σε περίπτωση μη εμπρόθεσμης καταβολής από τον οφειλέτη του ποσού της οφειλής που βαρύνει τον ίδιο, κατά τη διάρκεια της συνεισφοράς του Δημοσίου.

στ) σε περίπτωση μη τήρησης των οριζόμενων παραπάνω στο άρθρο 72 του νόμου, υποχρεώσεων του οφειλέτη.

ζ) σε περίπτωση που αποδειχθεί με δημόσια έγγραφα ότι η αίτηση υπαγωγής είναι ψευδής και η ανακρίβεια αυτή επιδρά στην επιλεξιμότητα του οφειλέτη.

η) σε περίπτωση που η ενίσχυση από το πρόγραμμα που χορηγείται σε επιχειρήσεις που δραστηριοποιούνται στη μεταποίηση και την εμπορία γεωργικών προϊόντων, μετακυλίεται από αυτές, εν μέρει ή εξ ολοκλήρου σε πρωτογενείς παραγωγούς,

θ) σε περίπτωση που δεν προσκομίζονται τα πιστοποιητικά που ορίζονται στην περ. β της παρ.5 του άρθρου 68 το αργότερο μέχρι την 31.12.2021, δηλ. πιστοποιητικό μη κήρυξης σε πτώχευση, μη κατάθεσης αίτησης για πτώχευση, μη θέσεως σε αναγκαστική διαχείριση, μη υποβολής αίτησης για θέση σε αναγκαστική διαχείριση, μη υπαγωγής σε οποιαδήποτε διαδικασία αφερεγγυότητας, με εξαίρεση την περίπτωση όπου έχει επικυρωθεί συμφωνία εξυγίανσης της επιχείρησης με δικαστική απόφαση, η οποία δεν έχει προσβληθεί με ένδικα μέσα.

(άρθρο 73 περιπτ. α – ζ του ν. 4790/2021)

**9.2. Ποιες είναι οι υποχρεώσεις του πιστωτή στην περίπτωση που ο οφειλέτης δεν καταβάλει εγκαίρως το ποσό που βαρύνει τον ίδιο?**

Εάν ο δικαιούχος της συνεισφοράς δεν καταβάλει εγκαίρως το ποσό που βαρύνει τον ίδιο, τότε ο θιγόμενος πιστωτής υποχρεούται να ενημερώσει την ηλεκτρονική πλατφόρμα, το αργότερο μέσα σε τριάντα (30) εργάσιμες ημέρες από την ημερομηνία κατά την οποία ο οφειλέτης καθυστέρησε την καταβολή του μέρους της οφειλής που βαρύνει τον ίδιο.

Αν ο πιστωτής παραλείψει την παραπάνω υποχρέωση ενημέρωσης, τότε υποχρεούται να επιστρέψει στο Δημόσιο τα ποσά που αυτό κατέβαλε, από τον χρόνο κατά τον οποίο ο πιστωτής όφειλε να είχε ενημερώσει το Δημόσιο.

(άρθρο 73 περιπτ. ε του ν. 4790/2021)

**9.3. Σε περίπτωση που διακοπεί η συνεισφορά του Δημοσίου πρέπει να επιστρέψω όλο το ποσό με τόκο?**

Στις περιπτώσεις α, δ, ε, στ, ζ, η και θ (δείτε ανωτέρω ερώτηση 9.1.) η έκπτωση επέρχεται αναδρομικά και το ποσό της συνεισφοράς αναζητείται στο σύνολό του εντόκως.

(άρθρο 73 παρ.2 του ν. 4790/2021)

**9.4. Τι γίνεται εάν διαπιστωθεί εκ των υστέρων ότι η επιχείρηση έχει υπερβεί το μέγιστο συνολικό ύψος συνεισφοράς που ορίζεται στο νόμο ?**

Σε περίπτωση που διαπιστωθεί εκ των υστέρων ότι η επιχείρηση έχει υπερβεί τα όρια που αφορούν στο μέγιστο συνολικό ποσό ύψους της συνεισφοράς (των παρ. 2 και 3 του άρθρου 71), και η υπέρβαση δεν οφείλεται σε υπαιτιότητα της επιχείρησης, το ποσό της δημόσιας συνεισφοράς περικόπτεται αναλόγως, κατά τρόπο ώστε να μην οδηγεί σε υπέρβαση των ορίων του νόμου και η διόρθωση του ποσού ανάγεται στην αρχική ημερομηνία χορήγησης της δημόσιας συνεισφοράς.

Σε περίπτωση που έχει καταβληθεί επιπλέον ποσό δημόσιας συνεισφοράς αυτό ανακτάται σύμφωνα με τα οριζόμενα στο άρθρο 74 του νόμου (δείτε κατωτέρω ενότητα 10).

(άρθρο 73 παρ.3 του ν. 4790/2021)

**9.5. Εφαρμόζονται ειδικές διατάξεις σε περίπτωση συγχρηματοδότησης ?**

Στην περίπτωση συγχρηματοδότησης εφαρμόζονται οι διατάξεις περί δημοσιονομικών διορθώσεων και ανακτήσεων, με την επιφύλαξη τυχόν υψηλότερου επιτοκίου ανάκτησης αχρεωστήτως καταβληθέντων ποσών, κατά τα οριζόμενα στο άρθρο 74 (δείτε κατωτέρω ενότητα 10).

(άρθρο 73 παρ. 4 του ν. 4790/2021)

# 10. ΕΠΙΣΤΡΟΦΗ ΣΥΝΕΙΣΦΟΡΑΣ ΠΟΥ ΚΑΤΑΒΛΗΘΗΚΕ ΚΑΤΑ ΠΑΡΑΒΑΣΗ ΤΩΝ ΠΡΟΫΠΟΘΕΣΕΩΝ ΤΟΥ ΝΟΜΟΥ

**10.1 Τι γίνεται σε περίπτωση που ο οφειλέτης εκπέσει από το δικαίωμα της συνεισφοράς του δημοσίου;**

Σε περίπτωση έκπτωσης του οφειλέτη από τη συνεισφορά του Δημοσίου σύμφωνα με την παρ.2 του άρθρου 73 (δείτε ανωτέρω ερώτηση 9.3. ), τα ποσά της συνεισφοράς που έχουν καταβληθεί θα αναζητηθούν από το Ελληνικό Δημόσιο ως αχρεωστήτως καταβληθέντα και θα πρέπει να επιστραφούν εντόκως από την ημερομηνία καταβολής τους και έως την επιστροφή τους. Το επιτόκιο είναι το μεγαλύτερο από τα ακόλουθα:

α) δύο τοις εκατό (2%) ή

β) το επιτόκιο ανάκτησης παράνομων κρατικών ενισχύσεων, ήτοι το βασικό επιτόκιο όπως υπολογίζεται με βάση την υπ΄ αρ. 2008/C14/06Ανακοίνωση της Ευρωπαϊκής Επιτροπής της 19ης.1.2008, πλέον 100 μονάδες βάσης.

Στην περίπτωση, μάλιστα, που αποδειχθεί με δημόσια έγγραφα ότι η αίτηση υπαγωγής του οφειλέτη είναι ψευδής και η συγκεκριμένη ανακρίβεια υπήρξε κρίσιμη κατά την επιλεξιμότητα του αιτούντος, τα καταβληθέντα από το Δημόσιο ποσά επιστρέφονται εντόκως από την ημερομηνία καταβολής τους και έως την επιστροφή τους με επιτόκιο το μεγαλύτερο από τα ακόλουθα:

α) πέντε τοις εκατό (5%) ή

β) το επιτόκιο ανάκτησης παράνομων κρατικών ενισχύσεων, ήτοι το βασικό επιτόκιο όπως υπολογίζεται με βάση την υπ’ αρ. 2008/C 14/06Ανακοίνωση της Ευρωπαϊκής Επιτροπής της 19ης.1.2008, πλέον 100 μονάδες βάσης.

(άρθρο 74 παρ. 1 ν.4790 /2021)

**10.2 Με ποια διαδικασία επιστρέφονται τα ποσά συνεισφοράς που καταβλήθηκαν χωρίς να οφείλονται;**

Για την ανάκτηση των ποσών εφαρμόζονται όσα προβλέπονται στις παρ. 1 ως 6 του άρθρου 45 του ν. 4520/2018 (Α’ 30). Σε περίπτωση μη οικειοθελούς επιστροφής τους, τα ποσά αυτά αναζητούνται σύμφωνα με τις διατάξεις του ν.δ. 356/1974 (Α’ 90).

(άρθρο 74 παρ. 1 ν.4790 /2021)

**10.3. Εάν διαπιστωθεί εκ των υστέρων ότι η επιχείρηση έχει υπερβεί το μέγιστο συνολικό ύψος συνεισφοράς που ορίζεται στο νόμο και έχει καταβληθεί επιπλέον ποσό συνεισφοράς, ποιο είναι το επιτόκιο ?**

Ειδικά σ’ αυτήν την περίπτωση (περίπτωση της παρ. 3 του άρθρου 73 του νόμου)το επιπλέον ποσό δημόσιας συνεισφοράς που έχει καταβληθεί ανακτάται με βάση το επιτόκιο ανάκτησης παράνομων κρατικών ενισχύσεων, ήτοι το βασικό επιτόκιο, όπως υπολογίζεται με βάση την υπ’ αρ.2008/C 14/06 Ανακοίνωση της Ευρωπαϊκής Επιτροπής της 19ης.1.2008, πλέον 100 μονάδες βάσης.

(άρθρο 74παρ. 2 του ν. 4790/2021)

**10.4. Ποιες είναι οι συνέπειες εάν δηλωθούν ψευδή στοιχεία ή αποκρυφθούν αληθινά στοιχεία στην αίτηση υπαγωγής?**

Με την επιφύλαξη αυστηρότερων ποινών, που προβλέπονται στην κείμενη ποινική νομοθεσία, σε περίπτωση δήλωσης από τον αιτούντα ψευδών στοιχείων ή απόκρυψης αληθινών στην αίτηση υπαγωγής, με σκοπό την υπαγωγή του στο Πρόγραμμα, ενώ δεν συντρέχουν οι προϋποθέσεις της επιλεξιμότητας, καθώς και τον προσπορισμό περιουσιακού οφέλους από τη συνεισφορά Δημοσίου, εφαρμόζεται το άρθρο 22 του ν. 1599/1986 (Α’ 75).

Σε κάθε περίπτωση, μετά από αυτεπάγγελτη ή κατόπιν αναφοράς έρευνα, τα σχετικά στοιχεία παραπέμπονται στον αρμόδιο εισαγγελέα για την εξέταση των ενδεχόμενων ποινικών ευθυνών.

# 11.ΠΑΡΟΧΗ ΣΤΟΙΧΕΙΩΝ – ΕΜΠΙΣΤΕΥΤΙΚΟΤΗΤΑ

**11.1. Με ποιόν τρόπο λαμβάνονται τα στοιχεία με βάση τα οποία κρίνεται ο οφειλέτης ως επιλέξιμος;**

Το Δημόσιο, η Φορολογική Διοίκηση και οι Φορείς Κοινωνικής Ασφάλισης, καθώς και οι χρηματοδοτικοί φορείς (Πιστωτικά ή Χρηματοδοτικά Ιδρύματα/Τράπεζες/ Εταιρείες Διαχείρισης Απαιτήσεων), αναρτούν στην ηλεκτρονική πλατφόρμα μέσω της οποίας διεξάγεται η διαδικασία, όλα τα απαιτούμενα στοιχεία, από τα οποία προκύπτει η επιλεξιμότητα του οφειλέτη, καθώς και τις οφειλές που είναι επιδεκτικές της συνεισφοράς.

(άρθρο 75 ν. 4790/2021)

**11.2. Τα στοιχεία μου προστατεύονται;**

Όλα τα στοιχεία προστατεύονται από το απόρρητο των πληροφοριών και τηρούνται εμπιστευτικά στην ειδική ηλεκτρονική πλατφόρμα της ΕΓΔΙΧ, σύμφωνα με τον Κανονισμό Προστασίας Δεδομένων (GDPR).

# 12.ΔΙΕΝΕΡΓΕΙΑ ΕΛΕΓΧΩΝ

**12.1. Πώς διαπιστώνεται και ελέγχεται η τήρηση των υποχρεώσεων των οφειλετών στο πλαίσιο του παρόντος Προγράμματος;**

Κατά τη διάρκεια καταβολής της συνεισφοράς του δημοσίου, καθώς και κατά τη διάρκεια της παρακολούθησης της τήρησης των υποχρεώσεων του οφειλέτη, τα δεδομένα της αίτησής του, από τα οποία προκύπτει η επιλεξιμότητά του και η τήρηση των υποχρεώσεών του, διαβιβάζονται σε αρμόδιες υπηρεσίες του δημοσίου τομέα, προκειμένου να διενεργούνται εκ των υστέρων έλεγχοι αναφορικά με την τήρηση των προϋποθέσεων και των υποχρεώσεων του νόμου.

(άρθρο 76 του ν. 4790/2021)

**12.2. Δημοσιοποιούνται τα στοιχεία για τις ενισχύσεις που χορηγούνται στον οφειλέτη;**

Οι ενισχύσεις που χορηγούνται δυνάμει του Προσωρινού Πλαισίου στο πλαίσιο του προγράμματος του νόμου, αναρτώνται από την αρμόδια υπηρεσία στην εφαρμογή της ΕΕ για τη διαφάνεια «Transparency Award Module» (ΤΑΜ), εντός ενός (1) έτους από τη χορήγησή τους, σύμφωνα με τα οριζόμενα στο σημείο 44 του Προσωρινού Πλαισίου και στην υποπαρ. Β11 της παρ. Β΄ του άρθρου πρώτου του ν. 4152/2013 (Α΄ 107).

Με τη λήψη της ενίσχυσης τεκμαίρεται η συναίνεση του οφειλέτη για τη δημοσιοποίηση των στοιχείων για την ενίσχυση που έλαβε.

(άρθρο 77 του ν. 4790/2021)